GazeLink 2015eko kideak ezagutu nahi? | Gazteak ekinzale Gipuzkoa ekintzaile egiteko\nGazeLink 2015eko kideak ezagutu nahi?\nfebrero 14, 2015 febrero 18, 2015 / GAZE Gaztekinzale\nKaixo lagunok! Gaurkoan geure buruak aurkeztera gatoz!\nHona hemen GAZE 2015 eko partaideak:\nSara Alonso naiz, 22 urte ditut eta donostiarra naiz. Diseinu Industrial ingeniaritzako azken urtean nago Tecnun Unibertsitatean. Asko gustatzen zait diseinuaren mundua eta ileak altxatzen dizkidaten arte guztiak. Zortzi urte nituenetik izotz irristaketan ibili naiz, lehen bakarkako lehiaketetan eta orain Glossmo taldean parte hartzen eta txapelketetan epaile izaten ere. Edozer izotza urrun ez edukitzeko.\nKamara motxilan eta bizikletaz leku batetik bestera nabil beti, zerbait egiteko prest. Bizikleta Donostian utzita eta kamara hartuta, asko gustatzen zait bidaiatzea. Finlandian egon naiz azken lau hilabetetan Erasmusekin eta Txinara noa ekainean hilabete batzuetarako proiektu eta praktikak egitera.\nGuztiok daukagu zerbait irakasteko eta zerbait ikasteko. Hori da GAZE eta horiek gara gu.\nAne Iturzaeta naiz, Donostian bizi den 20 urteko beasaindarra. Pertsona alaia, eskuzabala eta positiboa kontsideratzen naiz. Nire zaletasun nagusiak musika eta bidaiatzea dira. Pianoa eta gitarra jotzen ditut eta tentsio momentuetan lasaitzeko modu onena direla uste dut. Bidaiatzeari dagokionez, asko gustatzen zait beste kultura eta inguruneekin kontaktuan egotea eta leku berriez disfrutatzea. Azkenik, ezin dut ahaztu nire pasio handiena: txokolatea!\nAh, aurrekoaz gainera, Enpresen Administrazio eta Zuzendaritzako eta Ingeniaritza Informatikoko gradu bikoitza ikasten ari naiz Deustuko Unibertsitatean.\nGAZE oso programa interesgarria dela uste dut. Alde batetik, GAZEkideek elkarrengandik asko ikasteko dugula uste dut eta, bestetik, inguruko enpresa eta erakunde ezberdinen funtzionamendua ezagutzeko aukera eskaintzen digu. Gainera, alor ezberdinetako ikasleekin lan egitea oso aberasgarria iruditzen zait.\nIgor Montuschi naiz, 20 urte dauzkat eta donostiarra naiz. Ikasketen ondorioz Eibarren bizi naiz, 3 urte daramatzat iada han, Energia berriztagarrien ingeniaritzako gradua ikasten EHUn. Positiboki pentsatzen duen persona bat naiz, bere afizio gustokoen artean bidaiatzea duena. Orain apurbat utzita dudan arren, surf-a ere nere afizioetako parte izan da, baina Eibarrek olatu asko ez dituenez han eskalada praktikatzen det. Sukaldaritzari gustoa hartzen ari naiz, aurten egunero prestatu behar ditudalako nere jakiak eta interes handia daukat baita ere elikagaietan. Denbora librean, irakurtzea, musika entzutea, pelikulak eta dokumentalak ikustea, lagunekin egotea… dut gustuko.\nAurten nere GAZEko bigarren urtea da. Aurreko urtean esperientzia polita jaso nuen, non nere hainbat ahulezien onerako eboluzioa ikusi nuen, beste gauza askoren artean. Ekipo berria eta proiektu eta ideia berriak ditugu aurten, baina filosofia berberarekin, gizarteari lagun diezaiokeen proiektuak aurrera eramatea, baikoitzaren esperientzia partekatuz emaitza aberasgarriak lortzeko.\n1995ko Irailean bere begietan abenturaren distira zuen neskato txiki txiki bat jaio zen Donostian. Aulkitxoan zebilen momentutik ikusi zitekeen ume urduria zela eta mundua berarentzat ezagutu beharreko zerbait iruditzen zitzaiola.\nInstitutua amaitzear, bere ingururari begiratu eta gaur eguneko erronkak ikusita, Lidergo ekintzaile eta berritzaile Mondragon Unibertsitateko graduan sartzea erabaki zuen. Hemen, munduaren aurpegi ezberdin bat aurkeztu zitzaion, mundua ezagutzeko aukerarekin batera eta neskatila ahaika irrifarre batekin hartu zuen.\nNeska horren izena Adriana Uribesalgo da eta aurten GAZEn parte hartuko duen ameslari bat izateaz gain, Lacross-ean ibiltzea, zinema mundua, liburuak irakurtzea eta ibilaldi amaigabeak egitea maite du.\nNeska hori sarrera zatitxo honen idazlea da eta onartu beharra daukat hemen egoteak nere begitxoak are eta gehiago distiratzea egiten duela. Espero dut elkar ikustea GAZEren ekitaldi batetan eta ni ezagutu bezain laster, nere begiradan irakurtzea nor naizen.\nOngi etorri GAZEren blogera!\nAlberto Domingo naiz eta 23 urte ditut. Astigarragako herrian bizi naiz, Batxilergoa bukatu bezain laster banekien zer ikasi nahi nuen eta argazkilaritza profesionala ikasi nuen IVASFOT-en (Instituto Vasco de Fotografia) bi urtez. Bukatzerakoan Londresera joan nintzen lanera, bizitzera eta argazkilaritzaren arloan ikasten jarraitzera nere kabuz, oso esperientzia ona eta aberasgarria izan zen. Gaur egun administrazioa eta finantzak ikasten dut IES Zubiri-Manteo BHI eskolan.\nArgazkilaritzaz aparte, 11 urtetatik arrauneko munduan sartua nabil. Gaur egun entrenatzaile bezela nabil, baino lehenago 9 urtez egon nintzen konpetitzen eta oso esperientzia aberasgarria izan zen. Arraunak asko erakutsi zidan, balore asko, taldean lan egiteko gaitasuna bezela, helburuak lortzeko pazientzia eta esfortzua behar dela, besteak beste.\nGAZE proiektua oso interesgarria iruditzen zait, ikasketa ezberdinetako eta ikuspuntu ezberdinetako gazteak batu gaituztelako eta elkarrekin lanean, batak besteetaz asko ikasi dezakegulako. Jendeari eta beste ikasleei, gure artean eta erakunde ezberdinetaz ikasi deguna bueltatu diezakegu.\nMaddi naiz eta nahiz eta Andoainen jaiotakoa izan mexikar nazionalitatea ere daukat han bizitzeagatik. 23 urte egin berri dauzkat eta zortedun pertsonatzat daukat nire burua, batez ere, bizitzak eskaini dizkidan bidaiatzeko eta atzerrian bizitzeko aukeragatik. Arrazoi honek eta inguruan izan ditudan pertsonak eragina izan dute nire izaeran.\nNire pertsona deskribatzeko “zintzoa, kreatiboa, detallista, bitxia, familiarra…” hitzak erabiliko nituzke. Nahiz eta ezaugarri hauek eduki eta modako mundua asko atsegin, Deuston ADE ikastea erabaki nuen orain dela urte batzuk, horri esker, pertsonalki Australian hazteko aukera izan dut azken seihilabetekoan.\nBetidanik izandako ametsa amaitu ondoren, azken seihilabetea egiten dudan bitartean marketing-en arloko ezagutzak hobetzen, GAZEn partaidea izateko aukera agertu zen eta, nola ez, aurrera pauso bat eman eta esperientzia honetan parte hartzeko irrikan nabil.\nTalde paregabea dirudi gureak, ezta? Ea sortzen ditugun gauzetan taldearen esentzia adierazteko gai garen! Segi hurbiletik gure pausoak 🙂\nKaixo denoi!! Ni Leire Olano naiz, 19 urte ditut eta Asteasun jaioa naiz, bertan bizi orain ere. Irunen ari naiz Lidergo Ekintzaile eta Berrikuntzao gradua ikasten, Kimmu izeneko talde paregabean.\nBigarren urtean nago eta hilabete barru San Frantziskora goaz lau aste igarotzera. Asko gustatzen zait bidaiatzea, mundu guztia zeharkatu nahiko nuke aukera izango banu. Jende berria ezagutuz, leku ezberdinak, kulturak, bizimoduak… Gustoko dut erreflexioak egitea, eta bidaiatzeak asko laguntzen dit ikuskera berriak barneratzen.\nNoan tokira noala, argazki kamara daramat beti gainean. Ez naiz inundik ere profesionala arlo horretan, eta nahiz eta noizbait puntu horretara iritsi nahi izan, oraingoz afizio moduan dut soilik. Munduko txoko ezberdinetako uneak gordeta edukitzea gustatzen zait, nire bizitzako pasarteak gordeta mantentzeko eta etorkizunean horiek presente edukitzeko beti.\nAtsegin dut nire inguruan sortzen diren aukera berriak aprobetxatzea. Gradu hau erakusten ari zaidan zerbait da hori, eta horrekin lotuta ikusten dut GAZE. Orain arte ezezagun ginen 10ok elkartu eta talde berri bat sortu dugu gure giazartean aldaketak sortzeko asmoz. Gure ilusio eta gogo guztien fruituak laister haziko direlakoan, has gaitezen bada momentua bizitzen!\nIepa! Ander Abuin naiz, 21 urteko mutiko lesakarra. Zuzenbide graduko azken urtea bukatzen ari naiz, eta egia errateko oraindik ez dut garbi zer eginen duten hurrengo urtean (masterra, oposaketak…). Ikasteaz aparte hainbat lanetan aritzen naiz astean zehar, esperientzia berriak bizituz eta gauza ezberdinak ikasiz.\nHorrez gain, herriko hainbat ekintzetan parte hartzen dut, hala nola, musika bandan, dantzan, gure txaranga propiuan… Nahiz eta mila asuntutan sartuta egon, esperientzia berriei ez diet bizkarra ematen, beti gauza berriak ikasteko prest bainago.\nHori dela eta, aurreko urtean EHU-ko IKD GaZte proiektuan parte hartu nuen eta egia errateko hagitz aberasgarria izandu zen, gustora aritu ginen lanean eta genuen erlazioa hagitz ona zen. Ondorioz, horrek lagundu, bultzatu dia aurten GAZE-ko partaide izatera, antzeko proiektua baita, lagun berriak egin eta ezagutza berriak izateko aukera ezin hobea izanik. Hala ere, erran beharra dut IKD GazTe oraindik barruan sentitzen dudala, eta horrekin brometan aritzen garela GAZEn (azken honen kolorea berdea da, eta IKD Gazterena berriz morea).\nBeraz, blog honetan izanen gaituzue 10 GAZE kidei, aurrera eramaten ditugun proiektu, tailerren berri ematen.\nKa ixo!! Asier Sáenz naiz, 22 urteko donostiarra. Tecnunen ingenieritza ikasi nuen, antolakuntza industrial gradua eta aurten master bat egiten ari naiz, automozio industriarako produkzio kudeaketan. Ikasketak aparte, geldiezin ibiltzen naiz, ikasi eta esperientzia positiboak bilatzen nekaezinean.\nGaur egun, Bringing Change kontsultoria sozialaren arduraduna naiz. Bringing Change ikasleok sortutako ekimen bat da, enpresa eta bestelako erakundeei, proiektu sozialetan dohainik laguntzeko helburua duena. Aurten sortu dugu ingeniaritza eskolan, beraz oraingoz gehienbat ingeniaritza ikasleok osatzen dugu. Hala ere, beste unibertsitatetan kopia daitekeen ekimen bat dela uste dugu.\nBestalde, Tecnun Motorsport taldean hartzen dut parte, babesle edota sponsor bila. GAZEkidea izatea izan da nire azkenengo erabakia, asteko ordutegiko azkenengo hutsuneak betez. Betidanik denbora kudeatzen eraginkorra izan naiz, baina semestre honetan gaitasun honi etekin osoa atera beharko diot. Eskerrak GAZEn arnasten den ingurugiroak pila bat motibatzen nauen!\nGehien atsegin dudana, jendearekin harremanetan jartzea, bidaiatzea eta kirola egitea da. Azkenengo urteetan, Frantzian egindako Erasmusaz aparte, denbora librea izan dudan guztietan atzerrira bidaiatu dut, batzuetan proiektu sozial batean parte hartzeko aprobetxatu dut eta besteetan turismo kulturala eta jendea ezagutzea izan zan motibazio nagusia. Kirolari dagokionez, igeriketan ibili nintzen urte anitzetan, baina gaur egun hamaika kirol ezberdin egiten ditut, ondo pasatzeko asmoarekin beti.\nGora aurrea hartzen duten gazteak! Gora GAZE!\nKaixo! Asier Gutierrez naiz, 21 urteko mutil Iruindarra, nahiz eta orain Donostian bizi, Ingurumen Hezkuntza eta Kontrola goi zikloa ikasteagatik. Hau ez da nire ikasketa bakarra izan, uda honetan Aisialdiko monitore izateko ikastaroa egin dut, baita ere 30 orduko lehen sorospeneko ikastaroa egin nuen aurreko urtean. Gauza askoz gehiago ikasteko gogoak dauzkat. Aurten modulua bukatu arren, hurrengo urteko egutegia eraiki gabe daukat.\nMutil saltseroa eta alaia naiz, jendearekin egotea eta aktibitateak prestatzea gustuko dut, baita ere, beti lagun berriak egiteko irrikan nago, hori izan zen GAZE proiektuan sartzeko arrazoi bat.\nGAZEk eskaintzen zuen proiektua biziki erakargarria iruditu zitzaidan, nire pentsatzeko erarekin bat datozelako. Bestetik, Donostian pasako dudan azkeneko urtea ahaztezina izan behar zela uste nuen, nola ez, aurtengo helburua betetzeko, GAZEkide izatea idei aproposa zela iruditu zitzaidan: lagun berriak esperientzia ahaztezinak eta milaka aukera gauza berriak ikasteko.\nLaister guri buruzko berri gehiago,\n← Urte honetako gaiak hautatzen.\nAzkeneko Asteazkena →\nUn comentario en “GazeLink 2015eko kideak ezagutu nahi?”\nPingback: Asteko albisteen laburpena - Up Euskadi


Aviron Bayonnais talde lapurtarra, Euskal Errugbi Ligaren lehen txapelduna | El Correo\nZurekinAviron Bayonnais talde lapurtarra, Euskal Errugbi Ligaren lehen txapelduna\nAviron Bayonnais talde lapurtarra, Euskal Errugbi Ligaren lehen txapelduna\nAviron Bayonnais talde lapurtarra, garaipena ospatzen. / Irekia\nEBRC-Euskal Errugbi Ligaren azken bi partidak Altamira estadioan jokatu dira eta euskal errugbiaren hiriburua bihurtu dute Ordizia gaurko jardunaldian\nEL CORREO Miércoles, 11 septiembre 2019, 15:51\nAviron Bayonnais talde lapurtarra bilakatu da Euro Basque Errugbi Challenge txapelketaren lehen irabazlea, Biarritz Olympique-Pays Basque taldea gailendu ostean eta, era berean, Ordiziak Angelu mendean hartu eta gero. EBRC-Euskal Errugbi Ligaren azken bi partidak Altamira estadioan jokatu dira eta euskal errugbiaren hiriburua bihurtu dute Ordizia igandeko jardunaldian. Arola Urdangarin Akitania Berria-Nafarroa-Euskadi Euroeskualdeko jarduneko zuzendaria eta Mathieu Bergé Euroeskualdeko ordezkaria izan dira lehen txapelketa honen garaikurra emateko arduradunak.\nOrdiziak ere gaurko finaleko partida irabazi egin du, 50-7 Angelu mendean hartuz. Ordiziak ez du kalerik egin nahi bere zaleen aurrean eta oso partida serioa egin du hasieratik. Txapelketa osoan izandako emaitzak kontuan hartzen direnez, ordea, Aviron bihurtu da txapeldun, ez baitu norgehiagokarik galdu txapelketan. Biarritz Olympique taldea, berriz, bigarren sailkatua izan da sailkapen orokorrean.\nAntolatzaileek nabarmendu dutenaren arabera, EBRC-Euskal Errugbi Ligaren lehen edizioa proiektu pilotu moduan antolatu da, ligaxka-formatuan, abuztuaren 17tik irailaren 7ra bitartean. A taldean, Aviron Bayonnais, Hernani eta Getxo taldeak lehiatu dira, eta B taldean, berriz, Biarritz Olympique-Pays Basque, Anglet, Ordizia eta Bera taldeek parte hartu dute. Proiektu honen antolatzaileen asmoa da berori finkatzea eta datozen urteetan lehiaketa zenbait hilabetez luzatzea. Lehen edizio honen balorazioa «oso positiboa» izan da, G-7aren goi-gailurrak eragin zituen gorabeherak bideratu behar izan diren arren. Arazo horien ondorioz, hiru partida bertan behera geratu ziren eta finala bi partidatan erabaki behar izan da. Hala ere, horren ondorioz, hain zuzen, errugbi jardunaldi ederra bizi izan da Altamira estadioan, jendez gainezka bi norgehiagokatan. Esan bezala, Aviron bihurtu da txapeldun, ez baitu norgehiagokarik galdu txapelketan.\nBermeoko guraso eta etorkinei zuzendutako euskara ikastaroetan parte hartu nahi? Izena eman ezazu\nHabanera jaialdia heltzear dago Getxora\nIngurune digitala, hizkuntzen estandarizazioa eta euskarari buruz hausnartuko dute bihar, Donostian Jenny Holzer artista amerikarraren obrak 600.00 bisitari jaso ditu


Eusko Jaurlaritzako Hezkuntza Saila « Prentsa oharrak\nUdalak 900.000 eurotik gora lortu du bere haur-eskolak sendotzeko\nKategoriak: Sailkatu gabea — Etiketak: ekarpena, Eusko Jaurlaritzako Hezkuntza Saila, Haur eskolak — Komunikazio Zerbitzua / Servicio de Comunicación — 7 maiatza 2021 10:30\nMaiatzaren 9an amaituko da 2021-2022 ikasturterako izena emateko epea.\nIzan ere, Eusko Jaurlaritzako Hezkuntza Sailarekiko hitzarmena onetsi du Tokiko Gobernu Batzarrak, 2020-2021 ikasturtean titularitate publikoko haur-eskolak sendotzeko. Udalari 911.977,49 euroko ekarpena egin zaio.\nHauek dira udalaren haur eskolak: Haurtzaro (hirigune historikoan), Sansomendi, Zaramaga, Lourdes Lejarreta (Lakuan) eta Zabalgana. Maiatzaren 9an amaituko da 2021-2022 ikasturterako izena emateko epea.\n2021eko maiatzaren 5etik 14ra bitarteko haurren kasuan, 2021eko maiatzaren 19ra bitartekoa (egun hori barne) izango da izena emateko epea. Onartuen behin-behineko zerrendak eta itxarote-zerrendak ekainaren 4an argitaratuko dira; erreklamazio-epea ekainaren 4tik 9ra bitartean izango da, eta ekainaren 21ean argitaratuko dira behin betiko zerrendak. Gurasoek ekainaren 21etik 25era bitartean egin ahal izango dute matrikula.\nIkasturtea hasita, 2021eko irailean, familiek hilero matrikulatu ahalko dituzte seme-alabak, leku librerik izanez gero. Ikasturtea 2021eko irailetik 2022ko uztailera artekoa izango da (biak barne).\nIzena on line eman daiteke, Gasteizko Udalaren egoitza elektronikoaren bidez, edo, bestela, aurrez aurre, gizarte-etxeetako Herritarrei laguntzeko bulegoetan, aldez aurretik hitzordua eskatuta.


Inicio » Enpresa\nHASIERA BIRGAITZE ENPRESA GISA\nInsignia Rehabilitación y Arquitectura enpresaren abentura 2012an hasi zen. Orduan krisi ekonomiko larria bizi genuen arren, eraikuntzaren eta eraikinen birgaitze teknikoaren sektorean bideari ekitea erabaki genuen, kalitate handiko zerbitzuak eskainiz Bizkaian fatxadak birgaitu eta eraikinak birgaitzeko enpresa modura.\nZergatik? Merkatuan lan filosofia atsegina zeukan birgaitze enpresa baten falta sentitzen genuelako, baita denboran iraungo zuten eta sektoreko enpresen ohiko gorabeherarik gabe egingo ziren obrak ere.\nHelburu horrekin hamar urte daramatzagu sektorean, profesionalen lantalde handiarekin, obrako langile eta teknikarien artean; 500 bezerorentzat egin dute lan, eta 600 obratik gora egin dituzte, besteak beste, enpresa balio hauek jarraituz:\nGure prozesuen kalitatea\nBalio horiei esker obra efizienteak egiten ditugu, baliabideak hobetuz eta bezeroa pozik eta gogobeteta geratzea lortuz.\nGure etorkizuna? Gure lanaz egunero harro egoten jarraitzea. Bizkaian kalitate handiko eraikinak eta fatxadak birgaitzeko sektorean hiru enpresa erreferenteetako bat izatera iristeko helburu bakarrarekin, bezeroari arreta berezia eman eta bezeroen % 95 pozik egoteari esker.\nGure ibilbide eta konpromisoari esker, 2016an Enpresa Berritzaileari ABIATU 2016 Saria jaso genuen, Bizkaiko Foru Aldundiak eta UPV/EHUk emandakoa. Garaikur hark mugarria jarri zuen Insignian eta, horri esker, fatxadak birgaitzen espezializatutako enpresa gisa finkatu gara, profil teknikoarekin eta gure lanetan aplikatzen ditugun arkitektura eta ingeniaritza balioekin.\nEnpresa Berritzaileari ABIATU 2016 Saria\nBizkaiko Foru Aldundiak eta UPV/EHUk emandakoa\nZatoz enpresa espezializatu batekin lan egiteak dakartzan abantailak ezagutzera\nEraikinak eta fatxadak birgaitzen espezializatutako enpresa\nLege araudiak eta arriskuen prebentzioko araudia betetzea\nZure obra gurekin finantzatzeko aukera eskaintzen dizugu\nZure erkidegoak eskuragarri dituen dirulaguntzen inguruan informatuko dizugu


Bizkaiko Laneratzeko Enpresak bultzatzeko eta sendotzeko proiektua – Gizatea\nBizkaiko Laneratzeko Enpresak bultzatzeko eta sendotzeko proiektua\nBizkaiko Foru Aldundiko, Ekintzailetza eta Gizarte Berrikuntza Programa barnean, Bizkaiko Laneratzeko Enpresak bultzatzeko eta sendotzeko proiektua garatuko du GIZATEAk, berrikuntzarako eta lankidetzarako enpresei laguntzeko eredu baten bidez.\nProiektuaren helburu nagusia Bizkaian laneratzeko enpresak eta enplegu inklusiboa sustatzen jarraitzea da, lau lan-ildoren bidez. Laneratzeko enpresentzako merkatu hobi berriak identifikatzea; laneratze enpresak lankidetzari dagokionez berrikuntza estrategia gisa kokatzea; Bizkaiko enpresa sarean laneratze-enpresen eredua bultzatzea, eta negozio-eredu berriak eta erakunde sustatzaileak sustatzea laneratze-enpresa berriak bultzatzeko.\nHorretarako, GIZATEAk 2021eko azarora arteko lan-plana zehaztu du. Plan horretan, analisi operatiboa, kanpo lana; aurkezpenak eta lanaldiak gizarte eta enpresa eragileekin, balizko sustatzaileekin eta laneratze enpresekin, eta negozio eredu berrien diseinua konbinatuko ditugu, enpresa berriak sortzeko eta daudenak bultzatzeko.\nProiektuaren izena Bizkaiko Laneratzeko Enpresak bultzatzeko eta sendotzeko proiektua\nXedea Bizkaiko enplegu inklusiboa eta laneratzeko enpresak sustatzen jarraitzea, ekosistema hori indartuz\nHelburuak 1. GLEentzat merkatu aukera berriak sortze\n2. Giza eta enpresen arteko lankidetza sustatzea berrikuntzarako tresna bezala.\n3. GLEak ezagutaraztea, Bizkaiko enpresa ehunaren artean.\n4. GLE berriak sortzea Bizkaian.\n5. Negozio ildo berriak dagoeneko GLEentzat.\nAurrekoa Aurreko sarrera: EREIN ElkaR-ekin Enplegu INklusiboaren alde


BatZuk – Euskararen lau aurpegi – dokumentala ikusteko aukera izan dugu Bilboko aurrestreinaldian\nAEK-k BatZuk – Euskararen lau aurpegi – dokumentalaren aurrestreinaldia eskaini du gaur, EITBko Bilboko Multibox aretoan. Hiru Damatxo Ideia Faktoriak sortua, dokumentala 20. KORRIKA egitasmoak biltzen duen ekimenetako bat da.\nMertxe Mugikak, AEKren koordinatzaile nagusiak, bere esku-hartzean azpimarratu du dokumentalak aurtengo KORRIKAren izpirituarekin erabat bat egiten duela. Mugikaren esanetan, “hizkuntza baten alde egitea guztien alde egitea da; eta ideia horrekin jo nahi izan dugu euskarara hurbildu ez diren ZUK horiengana”. Euskara kultura BAT den heinean, mundu honetara nola hurbildu nahi dugun bakoitzaren baitan dago, pelikularen lau protagonistek egin duten moduan. “Hori eginez gero, BATZUK izango gara”, esan du koordinatzaile nagusiak.\nBestalde, Asier Amondo 20. KORRIKA arduradunak aprobetxatu nahi izan du orain arte egindakoa laburtzeko: ibilbidearen berri izan, abestia ezagutu, Korrika Kulturalaren agendan sakondu eta “BatZuk” mezua barneratu dugu. Dokumentala azken hau indartzeko jaio da, “Euskal Herriko esparru desberdinetara iristeko euskaldun BATZUEN aniztasuna erakutsi nahi izan dugu”, adierazi du Amondok.\nEuskaldun horiek Maika Etxekopar, Ander Larunbe, Elena Caballero La Basu eta Daniel Alvarez dira, pelikularen protagonistak. Euskalduna izateko milaka modu daude eta haiek, bakoitzak bere kultura-aniztasunetik, bat egin dute euskararekin. Haiekin batera, BATZUK gehiago gara.\nBilboko Multiboxeko aurrestreinaldian Kepa Matxain Hiru Damatxo Ideia Faktoriako kideak eta Joselu Blanco ETBren programazio-zuzendariak ere hitza hartu dute. Laster emanaldi berrien datak eta lekuak iragarriko ditugu; egon adi Korrikaren webgunera eta sare sozialetara.\nDokumentalaren fitxa teknikoa


Game Jaurtiketa libre espezialista 2 Online. Play for free\nGame Jaurtiketa libre espezialista 2\nPlay jokoa Jaurtiketa libre espezialista 2 Online:\nGame Description Jaurtiketa libre espezialista 2\nIa bakoitza futbol partida aukera bat falta jaurtiketa hausteko erdiko distantzia da. Zenbait jokalarik egin dezake, batez ere, ondo eta modu eraginkorrean. Kontuan hartzen dute baloia ezaugarri zenbait helburu eta baloia hit ahal ibilbide bat du ez duela atezaina eskuetan erori da. . Play jokoa Jaurtiketa libre espezialista 2 konektatuta.\nTekniko jokoa Jaurtiketa libre espezialista 2 ezaugarri\nGame Jaurtiketa libre espezialista 2 gehitu: 27.05.2013\nJokoa jokatzen: 632 aldiz\nGame Rating: 4.14 errondan 5 (7 kalkuluen arabera,)\nBezalako jokoa Jaurtiketa libre espezialista 2 Jokoak\nDeskarga jokoa Jaurtiketa libre espezialista 2\nEmbed Joko Jaurtiketa libre espezialista 2 zure web orrian:\nJokoaren txertatu Jaurtiketa libre espezialista 2 zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Jaurtiketa libre espezialista 2 , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Jaurtiketa libre espezialista 2 -rekin, baita ere, jokoa jokatu zen:


ARGIAK EZ DIRA ITZALI | Zuialde Herri Informazioa\nPosted: 2012/12/31 in konponbidea\n2011n ez bezala, albiste handirik gabe joan da 2012. urtea, gatazkaren konponbideari dagokionez. Baina horrek ez du esan nahi Aieteko argiak itzali direnik.\nAzpitik eta isilean egindako lan etengabeak bete gabe dauden lau puntuen garapena abiatu dezake 2013an, agian berandutu gabe.\nProzesuaren unea eta bideragarritasuna egiaztatu ahal izateko, 2011ko urriaren 17 hartan zehaztu ziren bost puntuak zer neurritan bete diren erreparatzea komeni da, bostek osatzen baitute konponbidearen eskema osoa. Begi bistakoa da oraindik ere zerrenda horretatik lehena baino ezin dela ezabatu, alegia, hau zioena: «ETAri dei egiten diogu bere jarduera armatuaren behin betiko amaiera iragartzen duen adierazpen publikoa egiteko eta soilik gatazkaren ondorioez aritzeko Espainia eta Frantziako gobernuei elkarrizketarako deia egiteko».\nGogora ditzagun, beraz, bete gabeko gainerako laurak, banan-banan:\nAdierazgarria da ikustea Madril eta Parisen zain egon gabe bere posizioak hartu dituela nazioarteko komunitateak. Aipatutako Egiaztatze Batzordea zain dago; maiatzean adierazi zuenez, Gobernu espainolak apirilean aurkeztutako presoen Birgizarteratze Plana «jarraipena beharko duen lehen urrats bat» baino ez zen. Uztailean, Estrasburgoko Auzitegia izan zen esku hartu zuena, ‘Parot doktrina’ delakoa ilegaltzat hartuz. Sakoneko presio honek ere eragina beharko du izan aurten.\n“GAROÑA GOIAN BEGO”


Evaluando recurso by luisedo77 90 views\nPractica 2 angel valero by Pilar Martin Perez 367 views\nCherry by Sherihan Garcia 123 views\nUn dia como_ayer_en_un_aula_de_25_a... by Pilar Martin Perez 332 views\nWhy bodybuilding is for women too by prakash vaghela 98 views\nCrenshaw - Licence Plates for Drones by Michael Crenshaw 63 views\n1. Robie H.HarrisMarrazkilaria:Michael Emberley\n2. Ez dut inoiz ahaztuko zure neba jaioberria lehenengo aldiz ikusi zenuenmomentua.–Oooo! –esan zenuen –. Oooo! –horixebesterik ez zenuen esan. Baina haribegira gelditu zinen luzaroan.Haurtxoak sudurra zimurtu,doministiku egin eta ahoa zabaldu zuen.Baina ez zen esnatu.–Ez daki ezer egiten! –esan zenuenazkenik –. Hau kakanarrua! A, zer-nolako sudurtxoa... Lo besterik ez duegiten. Une baterako esnatuko balitz,behintzat!\n3. Orduan, atzamarrarekinsudurra ukitu zenion. Haurtxoaesnatu egin zen, ahoa zabal-zabal ireki... eta negarrez hasizen. Zuk belarriak estalizenituen eskuekin.Amak haurtxoa hartu etabesoetan kulunkatu zuen.–Zergatik ez da isiltzen? Ezindut jasan zarata hori! Aita,esaiozu isiltzeko!\n4. Eta salto batean, nire altzora igo zinen.–Aita, ez zait batere gustatzen haurtxohau.–Baina horri izugarri gustatuko zaiohain arreba handia izatea –xuxurlatunizun nik.Nire besoetan estutu eta musu bateman nizun. Nik nire alabakulunkatzen nuen eta zuk zurehartzatxoa. Atsegin zitzaidan zu nirebesoetan izatea. Nahiz eta haurtxo batez izan.Handik pixka batera negar egiteariutzi eta loak hartu zuen txikitxoa.–Beno aita, ikusi dut! –xuxurlatuzenidan –. Itzuliko al gara etxera?Eta horixe egin genuen.\n5. Hurrengo egunean, zu eta biok amaren etahaurtxoaren bila joan ginen eta etxera ekarrigenituen. Haiek lo kuluxka bat egitera joan ziren;eta guk, goiza izan arren, gure gustukoa zenamonak egindako txokolatezko tarta zati eder batjan genuen.–Ni ez naiz inoiz haurtxo hori bezain txikia izan.–Zu haurtxoa izan zinenean bera bezain txikiaizan zinen –erantzun nizun.–Ba, nik ez dut gogoratzen hain txikia izannintzenik –ekin zenion.–Munduko haurrik ZORAGARRIENA zinen–erantzun nizun.\n6. –Baina orain, neska handia zara.Orain arreba handiena zara.–Ni ez naiz hain handia! Ez dakizu,ala? –oihu egin zenuen hartzabesoetan maitekiro estutzen zenuenbitartean. Eta sudurrean musueman zenion.–Nik ere badut haurtxo bat –esanzenuen–. Hartza da nire haurtxoa.Eta zuen haurtxo hori baino askozhobea da!–Zure haurtxoa ederra da benetan!–erantzun nizun.–Amatxori erakutsiko diot nirehaurtxoa! –esan eta korrika joanzinen hari erakustera.\n7. –Begira ama, nire haurtxoa! –esan zenion amarizure hartzatxoa erakutsiz.–Atsegin zait zure haurtxoa! –erantzun zuenamak.–Zuri gustatzen al zaizu zurea? –galdetu zenion.–Bai horixe! Denok maite dugu zure nebatxoa–esan zuen amak–. Zu ere maite zaitugu. Biokmaiteko zaituztegu beti.Besarkatu eta musu bat eman zizun. Gerohaurtxoari begira-begira geratu zinen eta hauxeesan zenion amari:–Zein aspergarria den zure haurtxoa! Gutxienezzerbait egiten baleki!\n8. Bat-batean haurtxoa negarrez hasi zen. Etazu marmarka hasi zinen:–Negarti halakoa!–Gose da –esan nizun–. Horregatik egiten dunegar.–Bada, ni ere gose naiz! –egin zenuen oihu.Mahaian eseri ginen eta zuk eta biokurtutako gazta eta pepinillo sandwicha jangenuen.–Haurtxo hau lotsagabe hutsa da! –esanzenuen–. Nik ez dut ezer zikintzen. Ni gainaiz bakarrik jateko. Eta hau ez.\n9. Gero, mahaitik altxatu,haurtxoaren txanoa hartu etajantzi egin zenuen. Burugainabesterik ez zizun tapatzen. Oso estu,baina sartzen zitzaizun.–Begira, aita! –egin zenuen oihutxanoa erakutsiz–. Haurtxo batnaiz!–Begira, ama! –oihukatu zenuenberriro, barrezka eta txanoaerakutsiz –. Ni naiz etxekohaurtxoa! Eta batekin nahikoa da!\n10. Geroago, aitona-amonak etorri ziren bisitaldiaegitera, haurtxoak zotina zeukan. Amonak beresorbaldan jarri zuen eta zuk kolpetxoakematen zenizkion bizkarrean. Korrok egin zuenhaurtxoak. Gero, adurra zeriola jarri zen.Geroxeago, beste korrokada txiki bat eginzuen. Ondoren, aitonak fardela nola aldatzenzion ikusten egon zinen.–Haurtxo hau txerri hutsa da! Txiza fardeleanegiten du! Nik komunean egiten dut, bainahonek ez daki –esan zenidan.Haurrak aharrausi egin zuen.\n11. –Begira! –esan zenuen–. Hortz bat beraere ez dauka! Eta nik aaaaaaasko ditut!Eta badakit garbitzen! Eta honek, ez!Gero, irribarre egin zenion, ireki zenuenahoa zabal-zabal eta zure hortz guztiakerakutsi zenizkion. Orduan haurrak erezuk bezain zabal ireki zuen ahoa..., bainanegar egiteko.–Ni ez nago beti haurtxoa bezala negarbatean! –esan zenuen.–Egia da, baina hori da arreba nagusiaZU zarelako –esan nuen nik.\n12. Haurtxoari begira geratu zinen, adi-adi. Eta esanzenuen:–Gainera, ni bera baino askoz handiagoa naiz!–Bai, horixe! Hain handia zara, besoetan ere hardezakezu! –erantzun nizun.–Benetan? –galdetu zenuen.–Jakina! –esan nuen–. Arreba nagusiak osoindartsuak zarete.–Egia da, arreba nagusiak handiegiak garahaurtxoen txanoak eramateko.Eta erantzi txanoa eta haurtxoarijantzi zenion.\n13. –Kaixo, nebatxo! –xuxurlatu zenion.Haurtxoak zure aldera begiratu zuen...eta utzi egin zion negar egiteari!Orduan zure magalean jarri nuenhaurtxoa eta kulunkatu egin zenuen.Hain handia ematen zenuen! Etahaurtxoa hain txikia zen!–Zu zeu zara etxeko honetako haurtxoa –esan zenion belarrira–. Eta batekinnahikoa dugu.Gero, musu bat eman zenion sudurtxoan.Berehala gelditu zen lo zure besoetan.–Gustuko ditut haurtxo lasaiak –esanzenuen ahopean.Eta, handik gutxira, zu ere lo geldituzinen.\n14. IRALE – GASTEIZPROIEKTUAK 2006Proiektuaren egileak:•Bego Arruabarrena•Nekane Jausoro•Pili Mtz. de LagosIdazlea : Robie H. HarrisMarrazkiak : Michael EmberleyArgitaletxea : SerresItzulpena : Bego,Nekane, Pili etaPako\nPractica 2 angel valero\nUn dia como_ayer_en_un_aula_de_25_alumnos (1)


Doktorego programa honetan izena eman nahi dutenek kimika, fisika edo antzeko diziplinetan izan beharko lukete ikasketa akademikoen profila.\nGomendagarria da interesik izatea materiaren portaeraren azterketa eta ikerketarekiko, maila mikroskopiko edo molekularrean, erradiazio eta materiaren arteko interakzioaren, espektroskopia molekularraren edo nanoegituren arloetan, esaterako.\nBatzorde Akademikoak, hautatutako ikasleen ibilbide akademikoaren arabera, programaren ikerketa ildoekin lotutako gai espezifikoei buruzko oinarrizko prestakuntza gomendatu ahal izango du, hala nola laser espektroskopia, kimika konputazionala edo materialen zientzia. Prestakuntza hori ikaslearen tutoreak zuzendu eta gainbegiratuko du.\nOnartuak izateko, ikasleen ibilbide akademikoa batez ere Kimika (bereziki Kimika Fisikoa) edo Fisika arloetakoa izan beharko da. Ondoko elementu hauek hartuko dira kontuan:\n- Espediente akademikoa % 65\n- Burututako masterraren kidetasuna Doktorego-programaren ikerketa-lerroekin %20\n- Esperientzia ikerkuntzan (baldin badago) %5\n- Ingelesaren ezaguera %10


Goenagak showrooma ireki du bere obrarekin Donostian | Juan Luis Goenaga\nGoenagak, Musika Hamabostaldiaren 79. edizioko kartelaren egile izan eta bere ibilbidearen 5 hamarkada jasotzen dituen monografikoa argitaratu ostean, bai eta datozkion grinazko proposamenak behar bezala aurre egiteko ere bulego berria ireki du Donostiako zentruan.\nEra honetan, bere artelanak publikoari gerturatzea bilatzen du, bere obra txiki eta ertainen, taulen, paperen, akuarelen eta bere “Eskulan” ezagunen lagin txiki bat edukiz.\nBertan, Juan Luis Goenagaren artelanak komertzializatzeaz gain, bildumatzaile, kolaboratzaile eta bestelako eragileei emango zaie harrera.\nBarara Goenagaz, aktoresa eta enpresagilea, eta Telmo Goenagaz, unibertsitate eta enpresa hoberenetan hezia, gain, Juan Manuel Arriagaren (KUR Galeria) elkarlan nagusiarekin kontatuko du, zeinek tamaina haundieneko artelanak aurkeztuko dituen.\nBaita Ekain Arte Lanak (Rita Unzurrunzaga) eta Galería Luis Burgos (Madril) kolaboratzaileak izango dira ere, artelan esklusiboak eskeiniz.\nEdozein zalantza argitzeko, interesatua bulegoarekin harremanetan jar daiteke kontaktuko formularioa betez eta fisikoki aurkezteko beti ere aurretiko hitzorduarekin ahalik eta harrera hoberena egiteko asmoz.


ekologia Archives - Page 10 of 11 - Zientzia Kaiera\nInoiz egin den zuhaitzen inbentario handiena bildu dute nazioarteko ikerketa batean. Ondorioztatu dutenez, basoak espezieen aldetik zenbat eta anitzagoak izan, orduan eta azkarrago eta gehiago hazten dira zuhaitzak, eta beraz, egurrari merkatuan ateratzen zaion etekina ere handiagoa da. Ekonomiaren terminologia […]\nOrain dela gutxira arte, gure inguruko etxebizitzak ingurunea errespetatuz eraikitzen ziren. Euskal baserriak, oro har, eraikitzen ziren eguzkiaren orientazioa, aire-korronteak, eta beroa sortu edo mantentzeko distribuzioa kontuan izanda; eta, zer esanik ez, lekuan lekuko materialez baliatuz. Baina hori guztia alde […]\nLibe Solagaistua Zabala UPV/EHUko Landareen Biologia eta Ekologia Saileko ikertzailea da. Biologian lizentziatu ondoren, Biodibertsitate, Funtzionamendu eta Ekosistemen Gestioa Unibertsitate Masterra egin zuen. Masterra bukatu eta “Estres seinale goiztiarrak eta ekosistemen funtzioen arteko erlazioa ibaietan” doktorego-tesia egiten ari da egun […]\nIñaki Odriozola Larrañaga UPV/EHUko Landareen Biologia eta Ekologia Saileko ikertzailea da. Bertan “Larratzearen eragina mendi-larre atlantikoen funtzionamenduan eta biodibertsitatean” doktorego-tesia burutzen ari da. Lan honen helburua da ganaduak mendi-larreetan duen eragina aztertzea, alde batetik, larreen funtzionamenduan duen eragina eta bestetik […]\nIngurumen zientzietan bide-erakuslea izan zen Ellen Swallow Richards. Emakumeak ere mundu zientifikoaren parte badirela aldarrikatu zuen eta hori modu bikainean frogatu zuen ekologia alorrean egindako ikerketa lanei esker. MITen (Massachusetts Institute of Technology) onartu zuten lehenengo emakumea izan zen. Sozietate […]\nZientzialari 34 – Miren Onaindia from Kultura Zientifikoko Katedra on Vimeo. Posible al da babestutako erreserba batean garapen iraunkorra lortzea? Nola? Badago adibide arrakastatsurik? Zalantza hauek argitu dizkigu Miren Onaindiak, Garapen Iraunkorra eta Ingurumen hezkuntzarako Unesco Katedraren zuzendaria UPV/EHUn. ‘Zientzialari‘ […]


AGENDA 21 | aralar-bhi\nProiektua etapa berri batean sartzen da, iraunkortasunaren aldeko ideiak landu eta iraunkortasunari bultzada emateko helburuarekin. Lan eskema ere aldatzera doa, hau guztia lotzeko.\n2015eko irailaren 25ean, Nazio Batuen Erakundearen Batzar Nagusiak aho batez onartu zuen Garapen Jasangarrirako 2030 Agenda.\nEkintza-plan unibertsal, integral eta eraldatzaile bat da, helburutzat duena giza garapena bultzatzea gizarte, ekonomia eta ingurumenaren alorretan.\n17+1 dira helburu hauek:\nGaur egungo gizartean, nabarmena da alperrik galtzen den elikagaien kopurua. Inoizko daturik kezkagarrienetara iritsiak gaude dagoeneko, munduan ekoizten den elikagaien % 84a (2019ko datuak) ez baita aprobetxatzen.\nHona hemen horri buruzko albiste batzuk:\nAurten, Agenda 21 programan elikagai xahuketaren gaiari ekitea erabaki dugu. Zakarretara botatzen den janariaren %42a etxeetan botatzen da, beraz maila pertsonalean aurreratzeko asko dugula uste dugu. Erosketa behar bezala egin, iraungitze datak aztertu, janaria kontserbatzeko moduak ikasi… hein batean ohitura onak berreskuratzea izango da xedea.\nAurtengo ikasturtean ere Eskola Agenda 21 proiektuan parte hartuko dugu ikastetxetik. “Lurzorua” izango da jorratuko dugun gaia.\nIzan ere gure lurzoruak arriskuan baitaude hainbat arrazoi direla medio. Hala nola, hirien hedapenagatik, deforestazioagatik, lurraren erabilera eutsiezinagatik, klima-aldaketagatik, etab.\nLurzoruen degradazioaren oraingo erritmoak mehatxupean jartzen du etorkizuneko belaunaldien beharrak asetzeko ahalmena.\nHonek guztiak kezkatzen gaituelako aurtengo ikasturtean zehar gure jarduna lurzoruaren erabilera egokia sustatze aldera zuzendua egongo da.\nHurrengo bideo laburrak ikustea proposatzen dizuegu:\n-"Better Save Soil" gazteleraz (3'52'')\n-"Soil" ingelesez (1'25'')\n-"devorando suelo" (29'34'')\nNazio mailako gobernu ezberdinek hainbat konpromiso hartu dituzte aldaketa honi aurre egiteko, bi alderdi nagusitan egituratuz: berotegi efektuko gas (BEG) emisioak murriztu edo arintzea, eta haien efektuetara egokitzea. Biak daude estuki lotuta eta osagarriak dira.\nHau guztia kontuan hartuz, eta gaiak duen garrantziaz jabetuz, 2017-18 ikasturtean Tolosaldea eskualdeko ikastetxeekin batera, Eskola Agenda 21 proiektuaren barnean “Klima aldaketa” gaia landuko dugu ikastetxean.\nIkastetxean, etxean eta herrian Klima aldaketaren alorrean eztabaidatu eta lan egin beharra ikusten dugu eta horretara gonbidatzen zaituztegu.\nAzken kurtsoei jarraipena emanez aurtengoan ere, gure eskolak, Eskola Agenda 21 proiektuan parte hartzen du. Ikasturte honetako gaia URA izango da.\nUra egunero gurekin daukagun zerbait da, eta bizitzeko beharrezkoa dugu, arnasa hartzea bezala. Hala ere, askotan ez gara jabetzen bere garrantziaz.\nAski dugu iturria irekitzea ur ugari izateko; ibaietan eta erreketan behera oparo ikusten dugu, eta itsasoaren hedadura zabala ere ezagun zaigu.\nLurraren gainazalean, ur kantitatea itzela da; baina ur gazia da gehiena, %3 da ur geza. Eta hemendik bakarrik %1 dago aintziretan, lurzoruan, atmosferan, ibaietan eta izaki bizidunetan.\nUraren kutsadura ere zaindu behar dugu bai gure inguruan bai mundu mailan eta horregatik bere kontsumoan aurreztu behar dugu eta zenbait neurria hartu.\nGure ikastetxean, etxebizitzan eta herrian uraren alorrean eztabaidatu eta lan egin beharra ikusten dugu eta horretara gonbidatzen zaituztegu.\nHERRI MAILAKO DIAGNOSTIKOA 2015-16 ikasturtea GAIA: KONTSUMO JASANGARRIA


Higer Bidea itxita astelehenetik ostegunera asfaltatze lanak direla eta\nAzaroaren 30etik abenduak 3ra, astelehenetik ostegunera, Higer bidea itxi egin beharko da errepidearen asfaltatze lanak egiteko. Hala eman du aditzera Gonzalo Carrionek, Obra eta Zerbitzuetako zinegotziak.\nAzaroaren 25erako erakunde adierazpena Emakumeen Aurkako Indarkeria Ezabatzeko Eguna dela eta\nUdala osatzen duten alderdi guztiek sinatu dute: EAJ, ABOTSANITZ, PSE-EE eta EH BILDU.\nIa 3000 merkataritza bono erabili dira orain artean Hondarribiko establezimenduetan\nEuskadi Bono Merkataritza kanpainaren orain arteko balorazioa egin du Hondarribiko Udalak. Dagoeneko ia 3000 bono erabili dira Hondarribian izena emana duten saltokietan. Hala eman du aditzera prentsaurrekoan Maria Serrano Merkataritza, Turismo eta Ekonomia Sustapeneko Zinegotziak\nOsasun hezkuntza lehen hezkuntzara zabaldurik\nUrteetan Hondarribiko eskoletan ezarrita dauden Osasun Hezkuntza Programak lehen hezkuntzako hirugarren ziklora zabaltzen hasi da Prebentzio Komunitariko Udal Zerbitzua\nTratu ona indarkeria baliogabetzeko\nZirkulu morea tratu onez betetzeko\n1 - 15 erakusten 934 emaitzetatik.


"Luis eta estralurtarrak"euskarazko filma estreinatuko da ostiral honetan hainbat zinema aretoetan . Deia, Noticias de Bizkaia\nZineuskadi plataformak bultzatuta\n"Luis eta estralurtarrak"euskarazko filma estreinatuko da ostiral honetan hainbat zinema aretoetan\n(YouTube - Zineuskadi Elkartea)\nPelikulak 12 urteko mutiko bakarti baten istorioa kontatzen du\nZineuskadi plataformak bultzatutako Zinema Euskaraz programaren bitartez, "Luis eta estralurtarrak" film alemana euskarazko bertsioan estreinatuko da ostiral honetan Arabako, Bizkaiko, Gipuzkoako eta Nafarroako zenbait zinema aretotan. Abenturaz betetako film bat da, eta adiskidetasuna, laguntasuna eta ezberdinak direnekiko errespetua bultzatzen ditu, besteak beste.\nEUROPA PRESS - Viernes, 29 de Junio de 2018 - Actualizado a las 13:03h.\nBILBO. Zehazki, ikusle guztientzat egokia den "Luis eta estralurtarrak" zinema areto hauetan estreinatuko dute: Niessen (Errenteria), Multicines (Bilbo), Golem La Morea (Iruñea), Golem Alhóndiga (Bilbo), Príncipe (Donostia) eta Florida Guridi (Gasteiz).\nZineuskadik jakinarazi duenez, "Luis eta estralurtarrak" filmak 12 urteko mutiko bakarti baten istorioa kontatzen du. Espazio ontziarekin bere lorategia jo duten hiru estralurtarren lagun egingo da eta oso harreman polita sortuko da haien artean. Luisek beti izan du espazioan bizitza adimentsua dagoela erakusteko interesa eta, hala, elkarri mesede egingo dion adiskidetasuna sortuko da.\nEspazio ontzia berriro martxan jarri eta haien planetara itzuli ahal izateko Luisek emandako laguntzaren truke, estralurtarrek gaztea barnetegitik aterako dute eta, elkarrekin, irribarrez eta emozioz betetako abenturari ekingo diote.\nJatorri alemaniarra duten Christoph eta Wolfgang Lauenstein anaiek zuzendu dute filma. 1989an, "Balance" pelikularekin, animaziozko film labur onenari emandako Oscar saria jaso zuten Lauenstein anaiek.\nZinema Euskaraz egitarauaren baitan estreinatuko den hurrengo filma "Itsasontziak Erreskatean!" izango da, uztailaren 20an. Animazioko film luze horrek Eliasen gorabeherak kontatzen ditu. Benetako adiskidetasunari buruzko gogoeta egin beharko duen salbamenduko itsasontzi gaztea da Elias.


Internazionalismo - Wikipedia, entziklopedia askea.\nInternazionalismoa nazio desberdinen arteko kooperazio politiko nahiz ekonomikoa bultzatzen duen korronte politikoa da. Komunismoak nahiz sozialismoak historikoki internazionalismo proletarioa izeneko internazionalismoaren ikuspuntua defendatu dute. Internazionalismoa, hala ere, ez da beti ezkerreko ikuspuntu batetik eman behar. Halaber, nazionalismoarekin bateragarria izan daiteke hainbat kasutan baina baita elkarren arteko ideologia antagonistak ere.\nEsperanto eta Interlingua moduko hizkuntzak ideologia honekin oso lotuta daude.\nEspainiar estatuaren mailan, Iniziatiba Internazionalista - Herrien Elkartasuna izeneko alderdia edo plataforma nabarmentzekoa da, Alfonso Sastre idazlea eta pentsalaria zerrendaburu izan zuena 2009ko Europako hauteskundeetarako eta gutxigatik ordezkaritza lortu ez zuena orduan.\nEuskal Herrian, bestela, Komite Internazionalistak eta Askapena elkarteak aipatzekoak dira.\n(Gaztelaniaz)"Resúmen Latinoamericano" aldizkaria


Gurasoen haserrealdiak – Guraso.eus\n2022-02-23\tMireia Centeno\tIruzkinik ez\nGure seme alabek moduan, baina gutxiagotan, gurasook ere haserrealdiak ditugu. Modu egozentrikoan jartzen gara eta arrazoia galtzen dugu, erabat emozionalki espresatzeko.\nHaserretzea beharrezkoa eta egokia da, baina haserre hori azaltzeko modu batzuk desegokiak dira bestea mintzen duelako. Gure seme alabekin haserretzen garenean, garrantzitsua da hau kontuan izatea. Haserretu bai, baina nola? Garrasiak, zigorrak, xantaiak… Horrelako joerak ekiditea garrantzitsua da, baina ez da erraza. Beraz, ulertu dezagun nola funtzionatzen duen haserretzearen mekanismoak hau kudeatu ahal izateko.\nGizaki bezala, erasotzeko instintua dugu, eta sen hau, beharrezkoa da geure biziraupenerako. Noiz aktibatzen da? Erasotuak sentitzen garenean batez ere. Geure burua, ideiak eta mugak defendatzeko beharra dugunean. Baita, maite dugun hori defendatzeko beharra dugunean ere.\nHasteko ezin dugu ahaztu testuinguruak duen eragina. Izan dugun eguna, nola aurkitzen garen orokorrean, inguruan ditudan laguntzak edo ez ditudanak… honek guztiak besteekin komunikatzeko modua baldintzatuko du. Beraz kontuan izan pertsonak garela eta dena ezingo dugula kontrolatu beti. Honez gain haserretzen garenean 4 gauza izan behar ditugu kontuan:\ngure organismoan gertatzen dena,\ngure pentsamenduetan gertatzen dena,\nsentitzen duguna eta\nGure organismoa: Haserretzean, gure organismoa aktibatu egiten da: bihotz taupadak eta arnasketa bizkortu, giharrak uzkurtu, bekainak okertu (berez, begiak babesteko) masailezurra gogortu (hortzak eta aurpegia babesteko ere)… Gorputza borrokarako prestatzen da. Era berean, amigdala aktibatzen da inpultsiboki jokatzeko. Hau guztia, landu dezakegu.\nPentsamenduak: Gure seme alabek eraso nahi gaituztela pentsatzen dugu modu ezberdin askotara:\n-Baina zer esaten du honek!\n-Ezin dut sinetsi. Nola hitz egin dezake horrela!\n-Mila aldiz esan eta berdina egiten jarraitzen du!\n-Ez zaio inporta nik esaten dudana\n-Nahita ari da, ni haserretzeko\n-Gaiztoa da benetan\n-Ez da kontuz ibiltzen\n-Ez du kontuan hartzen egiten dudan guztia\nEta noski, gure seme alabek ez gaituzte eraso nahi, baina askotan hori pentsatzen dugu. Hau ere landu dezakegu.\nSentitzen duguna: Amorrua, haserrea… Hau ezin dugu aldatu.\nEgiten duguna: Guraso bezala askotan, lehertu eta garrasi egiten dugu, haurra erosotuz. Hau, gizaki guztioi gertatzen zaigu. Baina bakoitzak haserrea adierazteko modua du. Pertsonak aldagai askoen arabera, bere erara azaltzen du haserrea: bizi dugun momentuko egoera, gure haserre maila, ikasi duguna, hazi gaituzten era… faktore ugari dira baldintzatzen digutenak.\nSentitzen duguna ezin dugu kontrolatu, eta egiten duguna (hau da, garrasi egin edo bestelakoak) kontrolatu edo aldatu beharra dugu, eta hau kontrolatzeko, aurrena beste bi aldagaiak ezagutu behar ditugu. Beraz, kontuan eduki beharreko bi gauza ditugu. Alde batetik Gure organismoan gertatzen dena, eta beste aldetik, gure pentsamenduan gertatzen dena.\nOrduan, zer egin dezakegu? Lau puntu garrantzitsu izan behar ditugu kontuan haserreaz ari garenean:\n1- Gure organismoaren aldaketa kontrolatu.\nGure gorputzak ez du prestatu behar borroka baterako. Ez da beharrezkoa kasu honetan, beraz arnasketa kontrolatuz, beste leku batera aldenduz,… gure amigdala desaktibatzen saiatuko gara. Pixkanaka, sentituko dugu bihotz taupadak motelago doazela eta gure gorputzaren tentsioak beheraka egiten duela.\nHaurrari buruz pentsatzen duguna aldatzea ezinbestekoa da. Haurrak ez digu eraso egin nahi. Haurrek askotan ez dakizkite gauzak beste era batera egiten. Guk erakutsi behar diegu. Haurraren garapena ezagutu. Beste pertsonaren lekuan jartzeak, lasaitu egiten gaitu. Guraso.eus-eko artikuluak irakurriz hau asko landu dezakegu.\nNORMALEAN PENTSATZEN DUDANA\nAdarra jotzen ari zait\nBeti nahi duena egiten bukatzen du\nOrain ez badiot erakusten ez du ikasiko\nMugak orain jarri behar dizkiot, bestela beranduegi izango da.\nBeti berdina egiten du / Inoiz ez du egiten\nPENTSATU BEHAR DUDANA\nNire haserrea modu egokian azaltzen badut, eredu izango naiz.\nZigortzen badut, besteak zigortzen irakatsiko diot, edo besteen zigorrak onartzen irakatsiko diot.\nLasai eta segurtasunarekin hitz egin behar diot.\nEz da pertsonala. Haurra bere egozentrismotik aritzen da gehienetan.\n3- Sentimenduak: Haserrea onartu. Haserre gaude eta ez da txarra. Adierazi behar duzuna. Zerk mindu zaituenari buruz hitz egin. Beti modu objektiboan. Inor epaitu gabe. Norbait bilatu eta azaldu gertatzen zaizuna. Konponbiderik bilatu gabe, bakarrik entzungo zaituen norbait eta ulertuko zaituen norbait.\nEskatu behar duzuna, eta lagundu zure seme alabari aukerak ematen. Huts egiten badu, erakutsi modu egokian egiten.\nOso garrantzitsua da gure egoera behatzea:\nZergatik egiten dut garrasi?\nNola nago lanean?\nNola sentitzen naiz etxean? Bikotean? Lagun artean?\nZerk haserretzen nau batez ere?\nZer espero dut nire seme alabengandik?\nZeintzuk dira nire espektatibak?\nKonparatu egiten al naiz? Presioa sentitzen dut?\n4- Jarrera: Aurreko guztia landuz aldatuko da.\nGogoratu, eredu gu gara. Gure haserretzeko modua, beraien haserretzeko moduan eragin zuzena izango du.\nMireia Centeno naiz. Psikologoa eta psikopedagogoa naiz eta haur eta nerabeekin egiten dut lan, hezkuntza arloan. Honez gain, guraso eta hezitzaileentzako formakuntzak eskaintzen ditut. Egunero asko erakusten didaten bi haurren ama ere ba naiz.\nHainbat arlotan lanean aritu ondoren, prebentzioan, hazieran eta hezkuntzan jarri dut nire begirunea, haurtzaroarenganako errespetuan eta konfiantzan oinarrituz.\nIruzkinik ez "Gurasoen haserrealdiak"


¶ Posted 16 abuztua 2010 † Ibai_Gandiaga\t§ Sailkatugabeak ‡ Comments (1) ° Also tagged: Autonomo faltsua, Lan-baldintzak\n¶ Posted 22 ekaina 2010 † Ibai_Gandiaga\t§ Sailkatugabeak ‡ Comments (0) ° Also tagged: Arkitektura Lehiaketak, Globalizazioa\n¶ Posted 10 maiatza 2010 † Ibai_Gandiaga\t§ Sailkatugabeak ‡ Comments (0) ° Also tagged: Arquitectos Explotados, Autonomo faltsua, Sindicato de Arquitectos de España\n¶ Posted 23 urtarrila 2010 † Ibai_Gandiaga\t§ Sailkatugabeak ‡ Comments (0) ° Also tagged: Bilbo, Cesar Pelli, Torre Cajasol, Unesco\n¶ Posted 08 urtarrila 2010 † Ibai_Gandiaga\t§ Sailkatugabeak ‡ Comments (0) ° Also tagged: Burj Dubai, Dubai, Etxe-orratzak, Star System\nZiklo ekonomiko jakin baten amaieran gaudela ematen du. Beste ziklo edota antiziklo baten atarian sartzen garela hautematen da, adituen, esatarien eta Bloomberg hizkuntza menperatzen duten guztien esanetan. Garai barnerakoia izango da, bizi izan den bolada hedakorra eta gero. Bekatuak zuritzeko denbora; Europarekin alderatuta, Espainiak zero biribila ateratzen du lurralde antolakuntzako aurreikuspenetan. Honez gero hain famatu [...]\n¶ Posted 15 maiatza 2009 † Ibai_Gandiaga\t§ Sailkatugabeak ‡ Comments (0) ° Also tagged:\n¶ Posted 02 abuztua 2008 † Ibai_Gandiaga\t§ Sailkatugabeak ‡ Comments (0) ° Also tagged: Azpiegiturak, Guggenheim, Museoak, Urdaibai\n¶ Posted 18 uztaila 2008 † Ibai_Gandiaga\t§ Sailkatugabeak ‡ Comments (0) ° Also tagged: Ingeniaritza, Konstruktorak, Lan-istripuak, Suedia, Welfare estatua


2008ko ekaineko Bizkaiko uholdeak - Wikipedia, entziklopedia askea.\nNerbioi ibaia Basauri parean.\nPrezipitazioa Maiatzaren 31tik Ekainaren 1era\n138,6mm Deustu (Bilbo)\n127,3mm Galea Punta (Getxo)\n117,9mm Zugastieta (Trapagaran)\nMaiatzaren 31n euria hasi zen Nafarroan Mediterraneo itsasotik etorritako borraska baten fronte baten eraginez. Borraska, astiro mugitu zen eta prezipitazio handiak utzi zituen Nafarroa hegoaldean aurrena, eta Iruña eta inguruko herrietan ondoren. Pixkanaka, frontea mendebalderantz mugitu zen arratsaldeak aurrera egin ahala eta Bizkaia eta Gipuzkoan euria hasi zen.\nMaiatzaren 31 arratsaldean, euria gogotik egin zuen Nafarroan, 30-40mm euri inguru jaso ziren, guztira egun hartan 50-60mm neurtuz. Gau hartan, frontea Bizkaira ailegatu zen, oso astiro mugituz, eta bidean prezipitazio handiak utziz, aurreko orduetan Nafarroan jausitakoa baino askoz gehiago, 100mm eta 150mm bitartean.\nGobela ibaia bere bidetik irten zen Fadurako kiroldegi parean, inguruko etxeetako garajeak eta behe solairuak urez bete ziren eta jendea etxeetatik atera behar izan zuten. Egoerarik larriena Getxon bizi izan zen. Bilboko metroaren zerbitzua eten egin behar izan zen Bilboaldeko eskuinalde guztian euriak eraginda eta milaka pertsona argindarrik gabe geratu ziren.\nGizon bat etxeko atarirantz\nAuto bat uretatik ateratzeko lanetan Makaleta Etorbidean\nBi bizilagun Ibatao Estartako baserri batean\nMakaleta Etorbidea urez estalita\nHiru mutil urez beteriko Makaleta Etorbidea mendiko bizikletaz zeharkatzen\nBasauriko Urbi auzoan Nerbioi ibaia bere bidetik irten zen eta inguruko etxeetako garajeak urperatu zituen.\nAltzagako auzoan, eurite indartsuek kale bat urez bete zuten.\nTrapagaran eta Barakaldoko gune industrialetan uholdeak izan ziren.\nGobela ibaia Getxo parean.\nGobela ibaia Fadurako kiroldegi parean.\n(Alemanez) Ekainaren 1eko isobara mapa Wetterzentrale.de webgunean.


[#Podcastfilia] Song exploder, abestiak lehertzen dituen podcasta • ZUZEU\nOier Aranzabal, Arrate Hernandez Oiarbide\n[Podcastfilia] Song exploder, abestiak lehertzen dituen podcasta –\nAbesti on bat aizto beroa gurinean bezala sartu ohi da bihotzaren erdira. Eta uzten duen zauria nekez sendatuko da, itxita ere, hor geratuko zaizu doinu itsaskor horien orbaina, ezabaezina. Baina nola sortzen da ahanztura desafiatzen duen abesti hori? Edo, zehatzago izatera, nondik? Non du sorburua, ze euforia edo depresiotan? Eta nolakoa da akordez eta melodiaz gorpuzteko egin duen bidea? Galdera hauek erantzun nahi ditu ‘Song Exploder‘ podcastak. Hortik zehar topatuko duzun podcast ederrenetakoa da zalantza izpirik gabe. Musikariak, bakarlariak, bandako liderrak abestia lehertuko dizu, disekzionatu zirujau finenak nola, eta piezaz pieza berriz ere eraiki osorik berriz, hasierako sorburutik bertatik.\nAgian horixe da formatu honen indargune nabarmena: kapitulu bakoitzean abeslari batek, lehen pertsonan, azalduko dizula zer ahapaldi etorri zitzaion gogora lehenbizikotz. Zein izan zen lehen txispa, artistaren sormenaren sua piztu zuena. Eta nola grabatu zuen mugikorrarekin, gartxoa bizirik mantendu nahi duenaren arretaz, gero bozeto bat sortu eta apurka apurka zertzelada eta ñabardurak gehitzeko. Gartxoa su egiteko, eta gero sute. Sormenaren bideak arakatzen ditu saioak, gutxitan egin den moduan, motibazio, zein, unean uneko gertaerei erreparatuz. Musika inoiz irratian landu ez den moduan lantzen du podcast honek, munduko musikari entzutetsu askoren konplizitatea lagun, ideia bikain bezain zail hau behar bezala gauzatzeko.\nNorah Jones, Björk, Wilco, Bonobo, Chet Faker, Iggy Pop, Neko Case… eta beste hamaika musikarik parte hartu dute orain arte argitaratutako kapituluetan. Pieza gogoangarriak utziaz. Gozagarria da musikarion zaleentzat, abestiok hobeto ezagutu eta berauen tripetan buruz sartzeko. Halaber, aukera bikaina izan daiteke talde edo proiektu berriak ezagutzeko. Ala?\nIzenburua: ‘Song Exploder‘\nPodcast sarea: Radiotopia (PXR)\nEkoizlea: Hrishikesh Hirway, Christian Koons\nSinopsia: Kapituluro abesti bat disekzionatuko dizu musikari batek lehen pertsonan, hasieratik bertatik, lehen ideiatik, nola sortu, konposatu eta grabatu zuen azaltzeko.\n[Podcastfilia] Song exploder, abestiak lehertzen dituen podcasta\nmusika, podcast, Podcastfilia, radiotopia, song exploder


Ohorezko txandan jokatuko du gizonezkoen taldeak Kontxako bigarren jardunaldian - Orio - Karkara.eus\nOhorezko txandan jokatuko du gizonezkoen taldeak Kontxako bigarren jardunaldian\nAiora Larrañaga Solaberrieta 2020-09-06 12:41\nOrio Hondarribiarengandik 23 segundora sailkatu da, baina jardunaldiko laugarren denborarik onena egin duenez, ohorezko txandan izango da datorren igandean.\nArraun adituek diote Kontxako estropadak ezustekoak ematen dituela, eta gaurkoa ere horrela izanda. Orioko gizonezkoen taldeak bigarren txandan arraunean egin du, eta hasieran, ziabogara arte, Hondarribia, Zierbena eta Orioren arteko lehia bizia izan bada ere, poparean ihes egin dute Bidasoako eta Bizkaiko ontziek, eta atzean geratu da Orio. Horrez gain, Hondarribiak itzuleran bi olatu erabakior hartu ditu, eta badiara sartu denean aurre hartu du nabarmen. Orio Hondarribiarengandik 23 segundora sailkatu da, baina jardunaldiko laugarren denborarik onena egin duenez, ohorezko txandan izango da datorren igandean.\nEstropada bukatu denean, Gorka Aranberri patroiak argi hitz egin du ETBrekin, eta azaldu du gaurko estropadan bandera galdu dutela. "Joaneko luzean indarrak agortu ditugu, eta ezin izan dugu beste bi ontzien erritmoa jarraitu. 23 segundo tartea handia da eta oso zaila izango da bandera lortzeko lehian izatea. Egia da 2017ko Kontxan lehen jardunaldiko emaitzari buelta ematea lortu genuela bigarren igandean, baina oraingoan hiru talde ditugu aurretik, eta beste hirurek huts egin beharko lukete guk bandera irabazi ahal izateko". Dena dela, igandean ahalik eta lan onena egitera uretara aterako direla azaldu dute Orio Arraunketa Elkarteko kideek. Gainera, arraunlariak animatzeko mezua zabaldu dute sare sozialetan: "Aupa mutilak aurretik edo atzetik, beti zuekin gaude! Momentu onetan eta txarretan beti elkarrekin!", esanez.\nKONTXAKO BANDERAKO 1. JARDUNALDIKO EMAITZAK


Albisteak - Reliencek neguko autoen kalitatezko hornidura nola aukeratzen irakasten dizu\nReliencek neguko autoen kalitatezko hornidura nola aukeratzen irakasten dizu\nEguraldia gero eta hotzagoa denez, jendea autoak “neguko arropekin” ordezkatzen hasten da. Gaur egun, hainbat auto "neguko arropa"-k salmenten denboraldi gorenari hasiera eman zion. Gainera, neguan sartu baino lehen, autoen jabeek beren autoen mantentze lanak egin behar dituzte aldez aurretik.\nOrdeztu neguko kuxinak autoa beroago egiteko\nUlertzen da eguraldia gero eta hotzagoa dela, autoen jabe askok goizean autoan esertzen dira fresko sentitzen direla, berotzeko denbora luzea behar da. Hori dela eta, autoen jabeek autoa neguko kuxinekin ordeztu nahi dute. Hala ere, hainbat kuxin motaren merkatuaren aurrean, autoen jabeek ezin dute aukeratu.\nKuxina da autoaren jabearengandik hurbilen dagoena, beraz, negua iristean, ordezkatu behar den lehen gauza autoaren kuxina da. Gaur egun, merkatuak kuxin mota asko kuxinatzen ditu, batez ere belusezko kuxina, artilezko kuxina artifiziala, beherako kuxina, artilezko kuxina barne. Auto ekonomikoak belusezko kuxin arrunta, marrazki bizidunen ehuna, imitaziozko artilezko kuxina, beherako kuxina eta beste prezio moderatua aukeratu dezake, goi-mailako autoan artilezko kuxina hutsa aukeratu dezake.\nGarbiketa arduratsua eta argizaria autoa gazteagoa izan dadin\nAuto-jabe askok euren jatorrizko auto distiratsu eta ederrak, urtebete baino ez, egoera zaharra erakutsi duela esperientzia izan dute. Azterketa profesionala, gorputza sarritan garbi ez badago, hondarra goikoari erantsiko zaio, euria garbitu ondoren, batez ere azidoa eta alkalia dituen euriak, gorputzeko pintura oxidazioa izango da, kolorea decolorazio-fenomenoa. Eta neguaren ondoren, euriak eta elurrak autoaren pinturaren osaeran kalte asko ditu, jabeek lehenik gorputza garbi edukitzea gomendatzen da, baldintzen kasuan, ibilgailuaren argizaria glaze tratamendua egin dezakezu, beraz. Sare babes-filma sortzeak tenperatura altuei, azidoei eta alkaliei aurre egin diezaieke, korrosioaren aurkakoa.\nProfesionalek, auto berriak kolorez estalitako argizaria erabiltzea da gorputzaren distira eta kolorea babesteko, gidatzeko ingurunea eskasa denean, egokiagoa da erretxina argizaria babes bikainarekin erabiltzea. Aldi berean, argizaria aukeratzea ere kontuan hartu behar da autoaren pinturaren kolorera egokitzeko. Horrez gain, adituek gogorarazten kotxeen jabeei, euria eta elurra eguraldia, hala nola, aparkaleku irekian aparkatuta, gomendagarria da autoa zuhaitzetatik urrun, zutoinetatik, aparkatuta; denbora luzez aparkatuta egonik, autoari "berokia" jartzea gomendatzen da, hautsa eta euriaren higadura saihesteko.\nEgiaztatu eta ordeztu fluidoak autoa bero mantentzeko neguan\nKarrozeraz gain, kotxearen fluidoak ere desberdinak izan behar dira urtaroen aldaketarekin. Adibidez, kristalezko ura, izozte puntuaren arabera, neguko erabilera eta udako erabileran banatu behar dira. Benetako beira-ura ez da detergente bezain erraza, glikola, azido organikoak eta beste osagai batzuk dituena, izoztearen aurkakoa, kautxuaren eginkizunaz gain. Batez ere neguan, iparraldeko autoen jabeek -35 ℃ beirazko ura erabili behar dute.\nHorrez gain, ziurtatu autoaren izozte aurkakoa egiaztatzea. Udako aire girotua hoztea, konpresorea, maiz erabiltzen den kondentsadorea, udazken amaieran eta neguaren hasieran, aire girotuaren A/C funtsean ez da erabiltzen, beraz, ziurtatu ondo egiaztatu eta garbitu aire girotuaren sistemaren atal guztiak, batez ere kondentsadorea, airea. girotzeko iragazkiak gauza zikinak gordetzeko errazak dira, eta autoan usainak sortzen ditu.\nArgitalpenaren ordua: 2021-10-11


Axular Lizeoa - Ikasgela Birtuala\nIkasgela Birtuala Moodle tresnaren bidez sortutako ataria da. Bertan bigarren hezkuntzako ikasleek irakasleek prestatutakio materialak aurkitu eta ariketak egiten dituzte. Ikasgela Birtuala 2005az geroztik erabiltzen ari gara. Plataformak ikasleen jardueren kontrol eta ebaluazioa ahalbidetzen ditu eta eleanitza da.\nGure Ikasgela Birtuala informazio-baliabideak (testu laua, html, irudi-albumak, glosategiak, mp3, flash, mpg eta avi bezalako fitxategi multimedien irakurketa kanpoko aplikaziorik erabili gabe) komunikazio-baliabideak (foro eta txat moderatuak, barne posta) eta lan-baliabideak (galdeketak, wikiak, inkestak, egunkariak, tailerrak, ikasgaiak...) baditu. Gainera, irakasleak jarduera guztiak ebalua eta ikuska ditzake.\nEuskalitek, Kalitaterako Euskal Iraskundeak, antolatutako Kudeaketa Jardunbide Egokien II Topaketan 2005. urteko praktika onenaren saria eman zion gure web-inguruneari. Berriro ere Euskalitek 2007. urtean antolatutako foro berean, hots, Kudeaketa Jardunbide Egokien IV Topaketan berrikuntza-praktika onenaren saria eman zion gure ikasgela birtualari.\n2011-12 ikasturteaz geroztik, portfolio elektronikoa daukagu Ikasgela Birtualaren osagarri. Horretarako, Maharaizeneko tresna erabiltzen dugu.\nGure Ikasgela Birtuala bisitatzeko hemen klikatu: http://www.axular.eu/\nGure ikastolan zer gertatzen ari den jakin nahi al duzu? Harpidetu gure buletin elektronikoan eta jaso gure berriez, iragarkiez eta proiektuez informazioa hilero zure e-postan.\nNor zorionduko dugu?\nIkusi gaur urteak nork egiten dituen eta zorion ezazu.\nCopyright © 2020 Axular Lizeoa. All Rights Reserved.


Zeinu hizkuntza ikastaro bat antolatuko dute Egian : Irutxuloko Hitza\nZeinu hizkuntza ikastaro bat antolatuko dute Egian\nIaz ere egin zuten zeinu hizkuntza ikastaroa Egian, eta 80 pertsona inguruk parte hartu zuten.\nIkasturte berria hastearekin batera, eta iaz izandako arrakasta ikusita, zeinu hizkuntza ikastaroa antolatuko dute aurten ere Egian. Zeinu hizkuntzako klaseak egiteaz gain, “gorren mundura hurbilketa” egitea nahi dute antolatzaileek: “Ez dugu ahaztu nahi, ez dela soilik hizkuntza bat, gure errealitatea baizik, guztion parte da, eta bidea egiten segi nahi dugu!”, adierazi dute. “Iaz arrakasta ederra izan zuen ikastaroak auzoan, zeinu pote bat eta guzti egin genuen”, azaldu dute antolatzaileek.\nCOVID-19ak eragindako egoera dela eta, saioak egokitzeko asmoa dute. Ikastaroen hasiera data eta lekua zehaztuta ez dagoen arren, izena emateko aukera ireki dute, parte hartu nahi duten pertsona kopurua ezagutu eta antolatu ahal izateko. Horrela, hainbat talde osatu nahi dituzte, hasi berrientzat zein aurretik jasotako irakaspenei jarraipena eman nahi dietenentzat.\nIzena emateko, galdetegi bat bete behar da honako estekan. Bestalde, edozein zalantza, kezka, edo iradokizun duenak antolatzaileei idazteko aukera du honako helbidera mezu bat idatzita: egiazeinuka@gmail.com.


Pol-Polen lokalean obra egiteko saiakera berria - Bergara - Goiena.eus\nPol-Polen lokalean obra egiteko saiakera berria\nJulen Iriondo 2017-01-23 12:13\nOhiko eta ezohiko batzar orokorrak egingo ditu mendizale taldeak urtarrilaren 30ean, eta zuzendaritzak atzera ere jarriko du mahai gainean San Pedroko lokal berriko obren gaia: elkartearen kontuak ezagututa, bazkideek iritziz aldatzea espero dute.\nPol-Pol Mendi Taldearen 2017ko ohiko batzar orokorrean 2014, 2015 eta 2016 urteetako kontuak aurkeztuko dituzte –19:00etan hasiko da batzarra, bigarren deialdian, Irizar jauregian–. Bittor Alberdi presidentearen itxaropena da, horiek ezagututa, San Pedroko lokalean egin beharreko obren bideragarritasunaz jabetu eta bazkideek, oraingoan bai, onartuko dutela egoitza berria atontzeko urratsa egitea.\nIzan ere, azaro amaieran egindako ezohiko batzar orokorrean ere izan zuten puntu hau gai-zerrendan. Orduan, baina, bazkideek ez zioten argi berderik eman lokal berrian obra egiteari: "Azken hiru urteetako balantzeak ez zeuden eginda. Guk azaldu genien bazegoela obra egiteko aukera, baina bazkideek balantzeak nahi zituzten aurrena. Nahi genuke orain baiezkoa esatea", dio presidenteak.\nLokalaren gaia ezohiko batzarrean jorratuko dute, ohikoaren ostean –19:45 hasiko da, bigarren deialdian–. Aukeran, obra osoa egitea, 97.706,17 euroko aurrekontuarekin, edo, oraingoz, fatxada, egitura eta bulegoak egitea, 48.824,87 euroko aurrekontuarekin. Obra osoa egiteko, 61.000 euroko mailegua ere onartu behar luke Batzarrak; hamar urtera litzateke, baina interesik gabe –partikular batek emango luke–. Batzar aurretik, lokala ikusteko aukera izango dute bazkideek, hilaren 27an 19:00etatik 20:30era eta 28an 11:00etatik 13:00etara.\nBestalde, Pol-Pol zuzentzeko hautagaitzak aurkezteko hamabost eguneko epea irekitzea ere onartuko du Batzarrak, lau urte bete baititu egungo zuzendaritzak. Alberdik berriro aurkezteko asmoa agertu dio Goienari.


San Millán / Donemiliaga – Lautada Bizirik ACICSA\nArdo kopa on batekin gozatzen duzu edozein alditan, baina oraindik ez duzu asko kontrolatzen? Doako dastatze hau zuretzat da! Barrura zaitez enologiaren mundu zoragarrian gourmet dastatze honekin. Dena prest dago: El Ventorro Jatetxeak, bere jangelak, eta ardo on baten sekretu guztiak azaltzeko dugun grinak esperientzia oso berezia bihurtuko dute. Ardo-dastatze Organoleptiko batean hasiko zara, profesional baten... Leer más →


Asteburuan, erretiroa, topaketa eta ospakizuna\n2020.02.24 | Komunikazinoa\nJoan dan zapatuz, Kartzela Pastoraltzarako boluntarioak Bilbon alkartu ziran espiritualtasuna lantzeko saioan. Gainera, HOAC eta Ekintza Katolikoa mobimentuen eskutik, erretiroa ospatu zan Euban, Juan Mari Lechosa eleizbarrutiko abadearen laguntzagaz. Atzo, hilaren azken domekaz, Hego Amerikako alkartea San Luis Beltran parrokian batu zan, hileroko baterako eleizkizuna ospatzeko.\nJuan Mari Lechosa abadeak gidatuta, HOAC eta Ekintza Katolikoa mobimentuetako militanteek erretiroa ospatu eben zapatuz, Euban. Jose Luis Iglesias Meilanek amaieran adierazo ebanez, “geure bokazinoa eta aukeraketa” gaurko mundu likidoan barriro irakurteko eta barritzeko proposamena izan da. Horregaitik, bere esanetan, “esparrutik kanpo pentsatzeko” promosamena egin jaku, baina “beti be erreferentzia nagusia ahaztu barik, hau da, behartsuen aldeko konpromisoa eta Eleizaren bizipena Jainkoagaz bat egitean buztartu”.\nZapatuan bertan, Kartzela Pastoraltzarako boluntarioak be batu ziran, “gizarte ekintzan gure espiritualtasuna zaintzeko”. Samurtasunaren espiritualtasuneran ibilbidearen bitartez, “Salva eta Mª Marrek lagunduta, ADISKIDETASUNA hitzean sartu gara, hitz horrekin otoitz egin dogu eta hitz horrek bakotxarentzat zer esan gura dauan batera jarri dogu”, Jorge Muriel arduradunak azaldu ebanez. Azken batean, bere esanetan, “Jainkoagaz, lagun hurkoagaz eta geure buruagaz dogun hartu-emona zaintzeko unea” izan zan.\nVenezuelako alkartea izan zan protagonista, azto, Bilboko San Luis Beltran parrokian ospatu zan Meza latinoamerikarrean. Alkarte honek lehenengo aldiz esku-hartu eban Eukaristiaren sustapenean eta, beste behin be, hilaren azken domekaz gertatzen danez, makina bat fededun batu zan. Iruñan Doktoretza-ikasketak egiten diharduan, baina Sestaon bizi dan eta Meatza inguruan eta Barakaldo erdigunean laguntzen dauan A. David Urdaneta Maracaibo-Venezuelako abade gaztea be izan zan ospakizunean. Johnny Vargas Meza latinoamerikarraren antolaketaz arduratzen dan abadearen esanetan, “Venezuelako alkarteak otoitz egiten jarraitu gura dau, gizarte, politika eta ekonomia arloan krisi larri eta luzea bizi dauan herrialdearen alde”. Hurrengo Mezako protagonistak El Salvadorrekoak izango dira.\nKartzela Pastoraltzarako boluntarioen erretiroa


Eskola triatloi jardunaldia egongo da larunbatean | Herribizia\nEskola triatloi jardunaldia egongo da larunbatean\nFanderia | Kirola 2019-05-02 | 0\nMaiatzaren 4an (larunbata) eskola Triatloi eskola jardunaldia egingo da, Oarsotri Happytalde Triatloi Klubak antolatuta, Errenteriako Udalaren laguntzarekin. Proban Oarsoaldeko ikastetxeetako 350etik gora neska-mutilek parte hartuko dute.\nParte-hartzaileek beren trebezia erakutsi beharko dute korrika eta igeri egin eta bizikletaz ibiltzeko garaian, 50 metro igeri, 1.400 metro bizikletaz eta 650 metro korrika egin beharko baitituzte. Parte-hartzaile bakoitzak ekintza bakoitzerako beharrezkoa duen ekipamendua eraman behar du. Igeriketarako txanklak, txanoa, bainujantzia eta betaurrekoak. Bizikletaz ibiltzeko kaskoa, kamiseta, zapatilak eta bizikleta. Eta, azkenik, korrika egiteko kamiseta eta zapatilak.\nJardunaldi horretako igeriketa probak Fanderiako igerilekuan egingo dira, oinez egingo den lasterketa, bidegorrian, eta txirrindularitza proba, berriz, Touring eta Fanderia etorbideen arteko hiri zirkuituan, hain zuzen ere Euskotren geltokiaren eta Fanderiako futbol zelaiaren sarrera nagusiaren artean. Norabide bikoitzeko zirkuitua izango da. Probaren irteera eta helmuga Fanderiako Igerilekuaren parean egingo dira, zirkuituaren erdiko gunean. “Trantsizio” gunea, kirolariek ekipamendua aldatzeko erabiliko duten gunea, Fanderiako igerilekuaren soropilean kokatuko da.\nTriatloiak bi trantsizio izango ditu: igeriketatik txirrindularitzara eta txirrindularitzatik korrika egitera. Trantsizio horietan parte-hartzaileek modalitate bakoitzerako beharrezko ekipamendua jarri eta kendu beharko dute modu egoki eta seguruan. Oarsotri Happytalde Triatloi Klubaren boluntarioek laguntza emango dute jardunaldian. Era berean, OTXE elkarteak (Oarsoaldeko Txirrindularitza Eskola) laguntza eskainiko du bizikletaren mekanikarekin zerikusia duten alderdietan. Zirkuitua trafikorako itxita egongo da erabat eta hesiak jarriko dira jendea sar ez dadin. Fanderiako Pilotalekua prestatuko da kontsigna jartzeko.\nTrafikoa moztuta egongo da\nZirkuitua trafikorako itxita egongo da maiatzaren 4an (larunbata) 8:00etatik 14:30era. Zirkulazioa Fanderia Etorbideko 17 zenbakitik aurrera ere moztu egingo da.\nEra berean, zirkuituaren seinalizatutako eremuetan ezin izango dira ibilgailuak aparkatu maiatzaren 3ko (ostirala) 15:00etatik larunbateko 15:00etara. Halaber, proban zehar ezin izango dira mugitu Fanderia Etorbidearen 1etik 15era bitarteko garajeetan eta zirkuituan aparkatuta dauden ibilgailuak. Era berean, proban zehar, Dario de Regoyos kaleko garajeetan dauden ibilgailuek bertatik irten ahal izango dira, baina ezin izango dira bertara sartu.\nParte-hartzaile nahiz Fanderiako kirolgunera hurbildu nahi duten pertsonei bizikletaz edo oinez bertaratzea gomendatzen diete; izan ere, Fanderiako kaleak trafikoarentzat moztuta egongo dira eta ibilgailua erabiltzea eta aparkatzea zaila gerta liteke.\nLehiaketa hori dela eta, Fanderiako igerilekua eta hidroterapia gunea larunbatean itxita egongo dira 9,00etatik 14,30era. Instalazioko gainerako guneak irekita egongo dira ohiko ordutegian. Nahi duten pertsonak Galtzarabordako Kiroldegira joan daitezke.\nErrenteriako Udaletik egoera hori ulertzea eskatu nahi dute kirol jarduera hori dela eta eragozpenaren bat izango duten pertsona guztiei.\n400 ‘Merkabono’ txartel jarri ditu Errenkoaldek salgai


EUSKAL MUSIKA KATEA: Pi L.T.\nBroken Bihotz taldeko Rafa Rueda (ahotsa eta gitarra) Aitor Abio (teklatuak) eta Jose Manuel Sampedro Xanpe-rekin (bateria) elkartu zen 1993an, rockaren barruan bestelako bide batzuk arakatzeko. Broken Bihotzekin pop-rock disko bat argitaratua zuen Ruedak, "Denborak izen gradua galtzen duenean" (IZ, 1992), eta Xanpe D69 eta Sentencia taldeetan ibilia zen. Hirukoteak osatu zuen taldearen ardatza, baina berehala Txarli Solano (baxua) batu zitzaien. Artean izenik ez zutela, entsegu batean lokaleko argia joan egin zen, eta grabagailua 3 minutu eta 14 segundotan gelditu zen. Lapsus tempore haren ostean, bazuten izena: PiLT. Lokalean bi maketa grabatu, eta bakarra saldu zuten. Hortik aurrera, gurpil zorora igo ziren: Euskadi Gaztea irratiko V. Maketa Lehiaketa irabazi zuten, Egin Txotx! lehiaketarako sailkatu, Bilbo Hiria pop-rock lehiaketan akzesita jaso...\nGeroztik, Rafa Ruedak bakarkako bideari eutsi dio, Saredun eskua (Gaztelupeko Hotsak, 2006), Zuhaitz okerretan gora noa (Egilea editore, 2008) eta Enaren geometria (Egilea editore, 2011) kaleratu ditu, eta ekoizpen lanak egin ditu beste musikari batzuentzat (Petti, Anje Duhalde, Jon Enbeita...). Estepan Urkiaga Lauaxeta-ren omenezko Ehungarrenean hamaika diskoa ere (Gaztelupeko Hotsak, 2005) koordinatu du. Xanpe, berriz, Gu Ta Gutarrak taldearekin aritu da eta gaur egun Rat-Zinger taldeko kidea da; halaber, grabazio lanak egiten ditu Koba estudioan. David Gonzalezek baxua jo du Gari eta Pettiren taldeetan, bere talde propioa sortu du (Cobra) eta gaur egun Berri Txarrak taldeko kidea da. Aitor Abiok Matxura taldea sortu du Mikel Kazalis (Anestesia, Negu Gorriak, Kuraia), Fer Apoa (El Corazon del Sapo, Kuraia, Estricalla) eta Txarly Diazekin (Gutural, Anestesia, Why Not?).


Höðr - Wikipedia, entziklopedia askea.\nBaldr, Hermóðr, Bragi, Thor, Meili, Vidar eta Vali\nHöðr, eskandinaviar mitologian, jainko itsu bat zen, Baldurren anaia. Bere anaia nahi gabe hil zuen, eta bera, Odinen seme zen Valiren esku hil zen.\nEddatan kontatzen denaren arabera, Baldur jainkoak, bere heriotza propioa aurreikusten zuen amesgaiztoak zituen, eta bere ama, Frigg jainkosa, munduan zehar joan zen, gauza guztiei, Baldur kaltetuko ez zutela zin eginaraziz. Lokik hau jakin zuen, eta haserretu egin zen. Mozorrotuta joan zen Friggekin hitz egitera, eta honek, mihurari zin eginaraztea beharrezko ez zuela ikusi aipatu zion, kaltegabetzat baitzuen. Lokik, hau jakin zuenean, azkon bat egin zuen mihura adar bat erabiliz eta Höðr gidatu zuen, Baldurri txantxa bezala jaurti ziezaion, honela, Baldur hilez.\nGesta Danorumean kontatzen den mitoaren beste bertsio ezberdin batean, ez da Loki aipatzen, eta Baldur, Höðrrek hiltzen du sastakada batez.


Azoka Nagusiaren ostean pozik herritarren partehartzearekin - Elgeta - Goiena.eus\nAzoka Nagusiaren ostean pozik herritarren partehartzearekin\nIrati Agirreazaldegi 2005-07-08 16:20\nAzoka Nagusiko jaiak izan ziren joan zen asteburuan, eta jai batzordeak antolatutako ekitaldiez gozatzeko aukera izan zuten elgetarrek zein kanpotik bertara joandakoek. Antolatzaileak pozik azaldu dira emanaldiak ongi atera direlako.\nJaiak amaituta antolatutako gauza gehienak espero bezala joan direnez, pozik daudela esan digu Udaleko kultura teknikariak. Hala ere, badute pena bat jaiak ezin izan zituztelako uste bezain ongi amaitu. Jaiak amaitzeko antzerki saioa genuen iragarrita baina euria zela eta bertan behera gelditu zen emanaldia. Eszenatokia plazan gertatzeko bost ordu behar izan zituzten eta ezinezkoa zen azken unean dena beste leku batera aldatzea, esan digu Enrike Gorrotxategik.\nGainontzean dena ongi joan da, nahiz eta azken urteetan bezala gauetan plazako dantzaldietan jende gutxi ibili.\nJaiak ongi joan arren izan da ezbehar txikirik ere. Zezenetan zein herri jolasetan jausi eta zauriak izan dituzte bi herritarrek.\nZapatu eguerdiko giroa\nZerbait azpimarratzekotan zapatu eguerdian plaza inguruan egon zen giroa aipatu digu Enrikek. Asto karrerarekin hasi eta arratsaldeko jokoetara bitartean jende asko elkartu zen plaza bueltan. 400 lagunendako gertatutako paella bukatu egin zen, nahiz eta batzuk errepikatu ere egin zuten; eta jokoetan herritar askok hartu zuen parte.\nDomekako azokak ere jende asko ekarri zuen Elgetara. Aurtengoan urteurrena zenez, aurrez iragarri da azoka eta horrek jendea gerturatzea eragin du.\nGaztetxekoak ere pozik\nJaietan gaztetxean ere egon da ekitaldirik. Kontzertuetara jende asko joan da, baita trikipoteora ere. Gaztetxekoak pozik azaldu dira jendearen erantzunarekin, batez ere jende artean sortu den giro polita azpimarratuko genuke, esan digute. Oraindik Jai Batzordeak ez du aurtengo jaien gaineko gorabeherak aztertzeko bilerarik egin, baina gauzak nola joan diren gainbegiratuko dute zer errepikatu daitekeen eta berriz zer ez egin erabakitzeko.


Mila lagun baino gehiagok torturarekin amaitzeko aldarrikatu zuten atzo eguerdian Iruñean – Hala Bedi\nHala Bedi > Mila lagun baino gehiagok torturarekin amaitzeko aldarrikatu zuten atzo eguerdian Iruñean\nMila lagun baino gehiagok torturarekin amaitzeko aldarrikatu zuten atzo eguerdian Iruñean\nmarzo 28, 2011 Hala Bedi Irratia 0\n«Tortura gehiagorik ez. Errepresioarekin amaitu» lelopean mila pertsona baino gehiago atera dira gaur goizean, Iruñean. Manifestazioa autobus geltoki zaharretik abiatu eta Guardia Zibilaren zein Gobernuaren Ordezkaritzaren egoitzen aurretik pasatu da «jendea torturatzeari eta herri hau zapaltzeari utz dezaioten eskatzeko», adierazi dute deitzaileek, torturak salatu dituzten herritarrek. «Utz ditzatela armak eta ausar daitezela euskal independentismoari aurre egiten modu demokratikoan, torturarik gabe, atxiloketarik gabe, bortxakeririk gabe, mehatxurik gabe, inposiziorik gabe», esan dute manifestazioaren bukaeran irakurri duten komunikatuan.\n«Salaketa, jendartearen konpromisoa eta mobilizazioa dira bere iharduera politikotik tortura ezabatu nahi ez duen Estatuaren aurrean ditugun tresna bakarrak». Horregatik azken hilabetetan torturaren aurka abian jarri diren ekimenak txalotu nahi izan dute, eta zehazki eragile politiko sozial eta sindikalen eskutik Iruñean martxoaren 25 eta 26an burutu den “Esteban Muruetagoinena” torturaren aurkako herritarren foroa. «Hantxe izan gara, bat egin dugu ekimenarekin eta dei egiten diogu gizarteari egitasmo gehiago abian jar ditzan tortura errotik ezabatzeko».\nDeitzaileen ustez, atxilotuen inkomunikazioaren amaitzea eta TAT-ek (Torturaren Aurkako Taldea) tortura ekiditeko proposatu dituen neurriak abian jartzea ezinbestekoa da: «Hori da Gobernuari eskatzen dioguna; inkomunikazioarekin amaitzeko», eta dei egin diote euskal gizarteari «hori lortzeko indarrak batu ditzan».\n← Celosamente gordea. Dardaren interpretazioa\nHitzaldia zuzenean floridatik: →


Lointek Gernika Bizkaia lehendabizikoz Superkopan, non eta Bilbao Arenan | Gernika Bizkaia\nLointek Gernika Bizkaia lehendabizikoz Superkopan, non eta Bilbao Arenan\nEmakumezkoen Endesa Ligako Superkopa Bilbao Arenan jokatuko da eta bertan egongo da historian lehen aldiz Lointek Gernika Bizkaia. Espainiako Saskibaloi Federazioak Miribillako pabilioia aukeratu du 2020/2021 denboraldiko lehen txapelketa ofiziala lehiatzeko egoitza moduan. Hitzordua irailaren 12 eta 13an izango da, lauko finaleko formatu berriarekin eta talde gernikarrarekin batera Perfumerias Avenida, Spar Girona eta Valencia Basket egongo dira.\nBasket usaina gero eta gertuago dago. Oso gertu. Bilbao Arenan jokatuko da Emakumezkoen Endesa Ligako 2020/2021 denboraldiko Superkopa eta bertan parte hartuko du lehendabizikoz Lointek Gernika Bizkaiak. Bilbao Basketeko beltzezko gizonen ohiko kantxak hartuko du urteko lehen titulu ofizialeko borroka. Aurten gainera formatu berri bat jarri da martxan, lauko finalekoa alegia, bi eguneko txapelketa 2019/2020 denboraldiko lau talde onenekin: Perfumerias Avenida, Spar Girona, Lointek Gernika Bizkaia eta Valencia Basket (Kopako txapelduna eta ligako etetean sailkapeneko bigarren, hirugarren eta laugarren sailkatuarekin). Talde gernikarraren iazko urte ahaztezin, historiko eta gogoangarriak fruituak eman ditu Superkoparako txartel honekin. Mario Lopezen taldea Perfumerias Avenidarengandik bi partidara eta Spar Gironarengandik partida bakarrera geratu zen urte osoan zehar lehia latza izan ondoren.\nEspainiako Saskibaloi Federazioak adierazi duenez, zalegoari dagokionez, momento oro erakundeek esaten dituzten protokolo eta arau denak errespetatuko dira, betiere partehartzaileen eta ikusleen segurtasuna bermatuz. Horrez gain, sarrerak hurrengo datetan jarriko dira salgai, erakundeen baieztapenarekin une guztietan.\nNaiara Diez kapitainak uste du Lointek Gernika Bizkaiarentzako, Bilborentzako eta oro har Bizkaiako saskibaloi zale guztientzako “aukera paregabea” dela. “Etxean jokatzea alde handia da guretzako eta ilusio berezi bat edukiko dugu Bilbao Arenan lehiatzeko iazko bizipen gogoangarrien ondoren”, adierazi du altsasuarrak.\nGerardo Candinak, Lointek Gernika Bizkaiako presidenteak, uste du Superkopa hau “saskibaloiaz gozatzeko egunak” izango direla: “Oso pozik gaude albiste berri honekin, batez ere gure zaleengatik eta Bizkaia osoko zaleengatik, hainbeste maite dugun kirolaz gozatu ahal izango dutelako Bilbao Arenan iazko 4 talderik onenak ikusiz. Espainiako, Euskadiko eta Bizkaiako Federazioei eskerrak eman nahi diegu atzean dagoen lan eta esfortzu denarengatik. Partida ikusgarriak bizitzea espero dugu, eta pandemiaren egoerak uzten badigu, zaleekin batera gozatzea”.\nHorrenbestez, marea granateak bi hitzordu ditu dagoeneko Lointek Gernika Bizkaiaren aurredenboraldian. Alde batetik, Durangoko Landako polikiroldegian jokatu den Euskal Kopa, finalaurrekoetan Tarbesen aurka, irailaren 4 eta 5ean eta beste alde batetik, LF Endesako Superkopa Bilbao Arenan hurrengo asteburuan. Gure jokalariak Bilbao Arenara itzuliko dira Bilbao Basket eta Lointek Gernika Bizkaiaren arteko kolaborazio akordioarengatik antolatutako “saskigabonak” kanpainaren ostean, non ia 6000 ikusle batu genituen arratsalde ahaztezin batean.\nArtículo anterior Bazkideentzako mezua/Mensaje para lxs socixs\nPróximo Artículo El Lointek Gernika Bizkaia por primera vez a la Supercopa y en el Bilbao Arena


Gizakom: Lanki, Lankidetzaren ikertegia\nLanki ikertegi bat da, Lankidetzaren ikertegia, eta Eskoriatzan dago, Mondragon Unibertsitatearen HUHEZI fakultatean. Jon Sarasua irakasleak zuzentzen du, eta bere egitekoa da ikertzea errealitate kooperatiboa eta autoeraketa, eta hortik gogoeta eta prestakuntza zerbitzua eskaintzea kooperatibei.\nLanki gaztea da oraindik, baina nortasuna sendoa du, ezaugarri hauekin:\nDiziplinartekotasuna. Lankidetza giza zientzien ikuspegitik aztertzen du.\nGaztetasuna. Zortzi ikertzailek dihardute Lankin, laguntzaile sare zabal batekin elkarlanean.\nLotura eta autonomia. Lanki lotuta dago kooperatiba eragileekin, baina autonomoa da erabat.\nEleaniztasuna. Euskaratik abiatzen da Lanki, eta irekita dago beste hizkuntzetara.\nIrekitasuna. Lanki irekita dago, bereziki munduaren Hego aldeko eragileei begira.\nLankik webgune dinamiko bat sortu du, hiru hizkuntzatan, eta hor baliabide asko ezarri ditu, bisitariak erabiltzeko. Interesgarriena Idazkiak izenekoa izan daiteke, non irakurleak aurkituko baititu gogoeta testuak autoeraketaren inguruan, eta hainbat ikerlanen emaitzak. Hor sartzen denak gai hauen inguruko idazkiak aurkituko ditu:\nArrasateko Kooperatiba Esperientzia.\nKooperatibismoa eta Gizarte Ekonomia\nGarapenerako lankidetza kooperatiboa.\nIrakurri ez ezik, nabigatzaileak aukera izango du eztabaidatzeko Lankiren webgunean, hor txoko bat baitago horretarako: Lanki Forum izenekoa. Izan ere, foro horren helburua da eztabaida piztea kooperatiben eta autoeraketaren gainean. Batzuetan idazkiak izan daitezke abiapuntu eztabaidarako, baina ekarpenak edonondik etor daitezke.\nKudeatzaile batek kudeatuko du foroa, eta bertan parte hartzeko izena eman behar da aurretik. Euskara eta gaztelania erabili ahal izango dira foroan.\nArgitalpenak eta ikerlerroak\nLankik hainbat liburu argitaratu ditu, eta ikertzen segitzen du, gogoeta eginez kooperatibek zer behar eta hutsune dituzten etorkizunari buruz.\nSartu webgunean eta bertan saltseatu apur bat. Kooperatibagintzak kezkatzen bazaitu, bueltatuko zara.\nPosted by Joxe Aranzabal at 7:43:00 AM


Azpeitiko EAJk Soreasu eta Landeta berregokitzea aztertzea eskatu dio Udal Gobernuari - - uztarria.eus\nAzpeitiko EAJ udal taldea 2017-12-11 15:35\nBiharko udalbatzarrean hartuko da 2018rako udal aurrekontuen gaineko erabakia, eta EAJk Udal Gobernuari berriz eskatu dio Soreasuko eta Landetako guneen berregokitzea aztertzeko.\n2017. urtea amaitzen ari da eta Azpeitiaren etorkizunerako eta garapenerako garrantzitsua den unean aurkitzen gara. Arlo horretan, herriarentzako onura bilatuz beti ere, hainbat eskaera egin ditugu aurrekontuei begira.\nBada alor garrantzitsu bat asko arduratzen gaituena, eta ez dena beste behin kontutan hartu aurrekontuetarako. Soreasuko eta Landetako guneen berregokitzeaz ari gara hitz egiten. Badakigu zailtasun handiko proiektuak direla, baina ezin dugu horregatik besoak gurutzatuta ezer egin gabe gelditu. Soreasuko guneak erreka eta mendia dituela oztopo nagusi berregokitze horretarako. Hori jakina da, baina hor daukagun kulturgunea bezalako ekipamendu potente batek bere ingurua bukatzea eskatzen du. Soreasuri erakargarritasun erresidentziala emateko hortik hasi behar da. Joan zen urtean gure eskaera nagusiena izan zen, eta urtebete pasatu ondoren, egoera berberarekin egin dugu topo. Hori dela eta, berriro ere egiten dugu eskaera. Uste dugu ez dela asko ikerketa bat egitea eskatzea; ingurua berregokitzeak borondate politikoa eskatzen du.\nGure ustez, Udal Gobernuak ezin du jarraitu lan hauek egiteak suposatzen duen zailtasunari begira, ezer ez egiten jarraitzea erabakitzeko. Ez dakigu zer eta nola egin ahalko den gune horietan, baina horretarako daude teknikoak, eta horregatik eskatzen diogu Udal Gobernuari aurrekontuetan gune horietan zer egin daitekeen aztertzeko ikerketa batzuk egiteko diru partidak gehi ditzan. Gainera, gure ustez, garapen industriala dela-eta zabaltze gune berriak egiteari ekin baino lehen, aurretik bertan daukagunari balioa eman beharko litzaioke.\nLehentasunezko gaia ikusten dugu Landetako industrigunea berregokitzea. Bertan ez da urbanistikoki esku-hartzerik egin garapenaren urteetatik, eta krisiaren ondoren, ekintza publiko-pribatu irmo bat egin behar da. Aztertu egin behar dugu erabilpenik gabe dauden pabiloiekin zer egin, azpiegitura berriak planteatu, etorkizuneko ezarpenak ekar ditzakeen beharrei erantzuteko aparkalekuak egin... Ez gara konformatzen gaur egungo langabezia tasarekin, murriztu egin behar dela uste dugu, eta horretarako, Foru Aldundiak eta Eusko Jaurlaritzak esku artean dituzten sustapen ekonomiko industrialerako programa ezberdinekin kontatzea proposatzen dugu. Baina, horretarako, lehendabiziko pauso irmoa Udal Gobernuak eman behar du.


Zentsurea - Ardi Txikia Beti Bildots - bizkaie.biz\nArdi Txikia Beti Bildots\t2018-07-06 14:07\nKonturatu bere egin barik joan jat hilebetea (hemen kukurik egin barik), ez hortixik egonean egon nazalako, ez ez, eze halangoetan denporea joan badoala ikusi edo sentidu egiten da, eta ni jaubetu bere ez naz egin: atzo maiatza zan, eta, gaur, daborduko garagarrila. Artean? Artean batetik eta bestera ibili da irakaslea, azterketak jagoten, azterketak zuzentzen, errebisino egunetan ikasleak hartzen, ekaineko berbaldiak prestetan eta emoten… Hain zuzen bere berbaldi horreetako baten gai nagusia dakart gaur: zentsurea.\nJoan barri dan bagilaren 21ean eta 22an izan zan Donostian zentsurearen ganeko nazinoarteko kongresua. Joan Mari Torrealdai omentzeko kongresua izan zan; izan bere, bera da euskal gaietako zentsura sakonen eta luzeen ikertu dauen personea. Han eta hemen izan dau oihartzuna kongresuak eta batetik edo bestetik jasoko zenduen bertako barri. Han esandako batzuk azpimarratzea eta harako etxeko lanak atontzen izandako inpresino personal batzuk emotea baino ez da izango gaur hemen egingo dodana, kontu akademikoak eta bertan azaldutako edukiak liburu formatuan zabalduko diranez gero.\nHarako berbaldia preparetan nengoala, behin eta barriz etorri jatan burura oso gitxi aldatu dirala zentsurearen diskursoak Frankoren sasoitik gaur egunera arte, eta arrazoibide bardin-bardinak darabilzala botereak lan bat edo beste zentsuretako zein isunak ipinteko. Ez da denporea alperrik pasau ordutik, baina gauza asko ez dira bape aldatu. Zentsureagaz (halango berbarik ez da erabilten, baina) zerikusia daukan txosten garaikide bat eta eta, kasurako, 42ko zentsura-aparatuaren txosten bat, ezer gitxitan dira desbardinak (idazteko erabilitako tresnatan ez bada). Bildurra sentiduten dau ikertzaileak halangoak erkatzen dituanean.\nIkertzaileak bildurra sentiduten dau, pentsetan hasten danean zelango isiltasuna eta opazidadea dagoan zentsura-fitxen azterketarako eskaintzen jakozan baliabideak lortzeko, eta zelango kontrola sentiduten dauen Administrazino Orokorreko Artxiboan sartzen danean… Kontrolaren kontrolaz konspiranoiaren gatxak bere ekiten deutso, eta loak hartzea galarazoten daben istorioak sortzeko kapaz da bere buruan sormen handiegirik barik. Kafkaren gazteluagaz erkatu eben kongresuan zentsurearen fitxak gordeten dituan artxiboa.\nZentsurea likidoa dala azpimarratu eben kongresuan ikertzaileek behin baino gehiagotan, forma askotarikoak hartzen dituala eta laster zabaltzen dala, bai eta edukiontzira egokitu bere. Zentsurearen helburu nagusietako bat zentsurarik ez dagoala siniztarazotea da, eta, kongresutik buruan darabildan idea da horixe: halantxe sinistuarazo deuskue, ez dagoala zentsurarik… baina zentsurea likidoa da, eta odolean be badaroagu.


mendekotasun baten menpe dauden pertsonen aldeko Jardunaldi Diosesarra | Gizakia - Una persona, un futuro\nmendekotasun baten menpe dauden pertsonen aldeko Jardunaldi Diosesarra\nHurrengo igandean, azaroak 4, Bizkaia osoan mendekotasun baten menpe dauden pertsonen aldeko Jardunaldi Diosesarra ospatuko da. Gizakia Fundaziora – Gizon Proiektua Bizkaiarentzat gordeko da bildutako dirua.\nGizakia Fundazioan 33 urte baino gehiago daramatzagu mendekotasunen menpean dauden pertsonak laguntzen. Mendekotasunen menpe daudenek gure inguruan daude, gure auzoan, gure enpresan, lagunen artean, eta gerta daiteke gure familian ere norbait egotea, gertuen daudenen artean ere.\nDena dela eta, oso gutxi hitz egiten da mendekotasunei buruz. Orokorrean, urruneko mehatxu bat iruditzen zaigu, beti beste pertsonei gertatzen zaien gauza bat dela eta inoiz ez zaigula zuzenki eragingo. Baina errealitatea desberdina da. Mendekotasunek ez dute adina, sexua edo maila soziala errespetatzen. Goitik behera zeharkatzen dute gure gizartea. Eta guztiek daukate zerbait amankomunean: haien menpe dauden pertsonengan eta haien inguruan daudenenganako sortzen duten sufrimendua.\nGizakia Fundaziotik, mendekotasun baten erruz, itxaropena galdu duten pertsona horien besarkada izen nahi dugu. Gure serbitzuak haien autestimua hobetzen duten eta larritasuna borrokatzen duten besarkada hori izan daitezen. Eta maitasun eta laguntza eredu izateko momento txarretan.


PLASTIKA ETA IKUSIZKOEN HEZKUNTZA: EUSKARAREN ASTEAN FESTA GIROA\nPlastika mintegitik ardura batzuk hartu genituen Euskararen Asterako. Programatutako jardueretan laguntzeaz gain ikasleekin bi ekintza plastiko prestatu eta burutu genituen. Batetik, Ikastetxeko zabalera osoan GRAFFITI margoketa. Bestetik, gorputz hezkuntza landuz, AEROBITOIA deitu diogun multzo handiko taldean ereduei jarraituta eginiko dantza. Azken hau burutzeko, 3DBHko neska talde batek musika aukeratu eta koreografia antolatu zuen. Ikastetxeko atezainak Megafonia orokorra eskeini zigun eta hari MP4a erantsi genion, ondoan ikasle bat PLAY eta PAUSE kontrolatzen. Musikako irakasleak Megafono txiki mugikorra lortu zigun mikrofono lanak egiteko, ezbaikenuen soinu ekiporik. Beste irakasle batzuk 4DBHko ikasleak animatu zituzten eta emaitza polita atera zen. Irudi eskubideak negoziatzen ari garen bitartean hemen daukazue dantzaren zatitxo bat, non jendea ezin den ezagutu...ONGI ETORRI KORRIKARI eta ON EGIN!\nnork argitaratua mikelplastika ordua: 08:26


Muskulu - Wikipedia, entziklopedia askea.\nErakutsi/ezkutatu Muskulu-motak azpiatal\nEsternokleidomastoideoa, gizakiaren lepoko muskulua\nMuskulua edo giharra ehun muskularrez osaturiko organo uzkurgarria da. Muskuluetako zelulek zuntz uzkurtzaileak dituzte, bata bestearen artetik pasatu eta zelulen tamaina aldatzen dutenak. Muskuluaren unitate funtzional eta egiturazkoa zuntz muskularra da. Muskuluak eskeletoarekin erlazionatzen dira (muskulu eskeletikoak) edo hainbat organotako egituretan parte hartzen dute (errai-muskuluak).\nMuskulu hitza latinezko musculus hitzetik dator (mus, "arratoia" eta culus, "txikia"), erromatarrek esaten zutelako muskuluak uzkurtzean arratoi-forma hartzen zuela.\nMuskuluak aponeurosi izeneko ehun konjuntibozko mintz batez inguratuta daude.\nMuskulu-motak[aldatu | aldatu iturburu kodea]\nMuskulu ildaskatua[aldatu | aldatu iturburu kodea]\nMuskulu ildaskatua borondatearen mende dagoena eta muskulu eskeletiko gehienak eratzen dituena da. Hauen uzkurketa geldoa da, muskulu lisoarekin alderatuz gero. Muskulu-mota honen egitura (sarkomeroa) hainbat zuntzez (miozuntzez) eta marrez osaturik dago. Bertan dauden bi proteinak parte hartzen dute: aktinak eta miosinak. Zuntz horiek motoneuronek bidaltzen dituzten kinada nerbiosoen eraginez uzkurtzen dira (kinada horiek azetilkolina neurotransmisorea askatzen dute aktina eta miosina aktibatzeko). Bi motatako borondatezko zuntz muskularrak daude: bizkorrak eta geldoak. Bizkorrak arin eta gogor uzkurtzen dira, baina berehala nekatzen dira; geldoak, ostera, astiro eta denboraz uzkurtzen dira, baina ez dira hain indartsuak.\nMuskuluak zuntz muskular anitzez osaturik daude. Batzuk zuntz bizkorrez soilik eratuak daude; beste batzuek, aldiz, zuntz bizkorren eta geldoen nahastea dute eta, azkenik, beste batzuek zuntz geldoak baino ez dituzte.\nMuskulu lisoa[aldatu | aldatu iturburu kodea]\nEz du ildaskarik eta borondatetik at funtzionatzen du. Digestio-aparatuaren eta gernu-aparatuaren hodien paretetan aurkitzen da, eta baita odol-hodietan eta umetokian ere. Uzkurtzen denean, ez du muskulu ildaskatuak bezainbeste energia behar, eta muskulu lisoaren uzkurdura luzeagoa da. Muskulu hau nerbio-sistema begetatiboak kontrolatzen du.\nMuskulu kardiakoa[aldatu | aldatu iturburu kodea]\nIldaskatuaren antza du, baina ez-borondatezkoa da. Bi mota bereiz ditzakegu: uzkurtzen direnak eta berez kitzikatzen diren zuntz berriak. Azken muskulu horiei esker, bihotzak uzkurtzeko gaitasuna du.\nSakontzeko, irakurri: «Muskulu-sistema»\nMuskuluen eragina kokapenaren araberakoa da; non hasten diren eta non ezartzen direnaren arabera, mugimenduak eragingo dituzte. Euren funtzioa betetzeko, funtsezkoak dira muskulua inguratzen duen aponeurosia eta muskuluak hezurrei lotzeko zurdak. Muskuluen indarra zuntz-kopuruaren araberakoa da; zenbat eta zuntz gehiago uzkurtu, hainbat eta handiago da euren eragina eta, beraz, indar handiagoa izango du.\nGiza gorputzean 639 muskulu daude gutxi gorabehera; ezinezkoa da, dena den, guztiak zenbatzea, aldakortasun handia dagoelako. Kokapena kontuan hartuz, azaleko muskulua eta sakoneko muskulua bereiz ditzakegu.\nItxuraren arabera, hainbat muskulu-mota daude: fusiformeak, lauak, poligastrikoak eta abar.\nMugimendu zehatz bat egiteko, muskulu laguntzaileek parte hartzen dute, sinergiko deitzen direnak kasu batzuetan, eta kontrako mugimendua eragiten dutenak edo antagonistak beste batzuetan.\nMuskuluek uzkurtze-maila bat dute geldi gaudenean, jarrera mantentzeko, eta uzkurtze-maila hori tonu muskularra deitzen da.\nEnergia kimikoa energia mekaniko bihurtzea.\nGiltzaduren babesa eta egonkortasuna.\nGorputzaren egoeraren jabe izateko, informazioa bidaltzen du nerbio-sistema zentralera (propiozepzioa).\nOdolaren eta linfaren zirkulazioari laguntzea.\nMuskuluen funtzioa erraz atzematen da azterketaren eta haztapenaren bidez. Alderdi anatomikoa ikusteko modua gorpuetan disekzioa egitea da, baina bizidunetan elektromiografia erabiltzen da. Elektrikoki kinadak ziztatzen dira muskuluetan, horrela, elektrodo batzuen bidez, zuntzen jarduera (indarra) neurtzeko.\nMuskulua oso moldagarria da eta asko erabiliz gero hipertrofiatu egiten da eta, aldiz, gutxi erabiltzen denean atrofiatu egiten da. Horregatik oso organo moldagarria da, beharren arabera zuntzak gehitzen edo gutxitzen dituelako.\nMuskuluetako gaixotasunak[aldatu | aldatu iturburu kodea]\nGaixotasun nagusiak: denerbazioaren ondoriozko atrofia, distrofiak, miositisak, miopatia, miastenia, tumoreak.\n↑ Euskararen Teminologia Batzordeak gomendatutako terminoa "Muskulua" da.\n↑ a b c d e f g h i j k l m n o Bidaurrazaga, Angel. «Muskulu» Zientzia eta Teknologia Hiztegi Berria (Elhuyar Fundazioa).\nOrriaren azken aldaketa: 27 azaroa 2019, 10:23.


Aterpean gelditu gabe, lehenengo tximiniari aurre egin genion; baten bat kikildu bazen ere, gainontzekook aurrera egin genuen. Bigarren tximinian, zenbait zurrumurru entzun ziren ("nork-agindu-dit-ni-hona…" edo antzekorik), baino azkenik inork ez zuen hutsik egin. Biharamunarekin, hankak dardarka ari zitzaizkigula (ikaragatik eta baita nekeagatik ere, izan ere igotako desnibela nabarmena zen) eta aurpegian rictus irribarretsu bat generamala (askok handik nola demontre -bizirik- jaitsiko ote ziren euren buruei galdetzen zieten), azkenik gailurrera iritsi ginen.\nJaitsieran, tximinia bakoitzean segurtasun neurri gisa soka batzuk jarri genituen. Hankabiko guztiak zintzilikatutako sokei atxiki zitzaizkien, ostadarrekoak eta frantsesak, egia esan, jaitsiera bizarrak tente jartzen duen horietakoa da. Nabarmentzeko inolako gertakari berezirik gabe, aterperaino onik eta osorik, kalterik gabe iritsi ginen, eta orduan bai, hidratatzearren egin beharreko geldialdia egin genuen.\nEgun, mendi taldeak (antolatutako) ezaugarri hauek dituen txango bat antolatzea pentsaezina da. Modan diren erantzukizun zibil eta penala hitzek eta mendi taldeen ibilaldietan izandako istripuen aurrean ebatzi diren aurrekari judizialek larritzen gaituzte. Baina, zer demonio… egin genuena ez digu inork kenduko!


kritiken hemeroteka » Errealista eta orekatua (batzutan)\n« Indiako zuhur-hitzen arabera | Lansonismoa ere euskaraz nola gainditua izan den »\nHamalau / Xabier Mendiguren / Elkar, 1992\nErrealista eta orekatua (batzutan) Felipe Juaristi / Argia, 1992-09-27\nIzenburuak ondo adierazten duenez hamalaukoa da liburu hau, sonetoa, bizitza osoan amestu izan dugun kiniela, eta behin batean, aspaldi, oso aspaldi, gereziak oparitu genizkion neskatxa bezala. Esan nahi dut hamalau ipuinek osatzen dutela Xabier Mendigurenen bilduma hau.\nOso orekatua da liburua. Orekatuegi dator behar bada. Bi zatitan banatua, bakoitza zazpiko edo zazpiki, nortasun propioaz apaindurik. Hizkuntza ere halakoxea da, ekilibristaren modura bait dabil soka lodiaren batetik bestera, inoiz jauzi mortalik egitera ausartu gabe; behera begiratuz batzutan, gora bestetan, jakinik batean sare luzea dagoela zabalduta, eta bestean karparen sabai itxia. Ez du ihes egiten. Horizontalidadeari zaio etsitzen, erortzeko edo igotzeko tentazioa inoiz sentitu gabe. Huts egiteko beldurra, agian.\nInongo deskripziorik gabe, narrazio soil dira ipuin guztiak, salbu eta azkena. “Binaka, gereziak bezala” izenekoa. Zinema-kamara baten begia inguruan duena ikusten balego bezala. Ahalik eta subjetiboena izateko asmoarekin, ahalik eta errealistago. Kontalaria eta idazlea elkarrengandik bereizteko saioa. Dena den, begia ere ez da inoiz objetibo.\nLaburrak dira ipuin batzuk, zazpikiak hain zuzen. Koadro modukoak, egunerokotasuna islatu nahi dutena. Idazkera formalez baina seguruz daude pintatuta. Errealistak bere mingostasunean, erridikuloak bere ironiarekin. Bizitza den antzerkiko eskenak dirudite. Mantentzen dute kontaeraren tentsioa, erritmo lasaia, eta batzutan amaiera bera ere harrigarria bezain txundigarria. Bestetan, ordea, ez. Ikusiegia, sorpresarik gabea. Orduan txiste txar baten antzekoak dira.\nGehiago interesatu izan zaizkit zazpikoak. Aipatzekotan “Merke-merke” izena daramana. Badago hor, paisa baten hilketa kontatzen denean, gertaerako elementu guztiak harrapatzeko nahia. Parte hartzaile guztien ahotsa entzuten dugu, bakoitza errealitatean berari egokitu zaion papertxoa antzezten. Puzzlearen piezak agertzen dizkigute poliki poliki. Irakurleak, azkenik, pieza horiekin osa dezake istorio osoa.\nEta nola ez, “Fetitxe”. Euskal idazleak biltzen dituen kongresu guztietara eraman eta aurkezteko modukoa. Besteek jakin dezaten behingoz zer den ondare unibertsalera aporta dezakeguna.